«Konpromiso guztiei» eusten diela dio ETAk, baina ohartarazita «erasoen larritasunaz»

Agindutakoa betetzeko «gaitasuna» baduela baieztatu du.ETAk salatu du « armategiak desegiteko eredu ordenatua auzitan» jarri nahi dutela Frantziako eta Espainiako estatuek

ETAk «konpromiso guztiei» eusten diela jakinarazi du, «erasoaldiaren larritasunaz» ohartarazita. Hona, hitzez hitz, atzo Naiz eta Gara-ra bidalitako agiria:

«Orain dela 40 urte hil zituen Estatu espainiarrak Jon Paredes Manot, «Txiki», eta Angel Otaegi Etxeberria ETAko burkideak, FRAPeko Jose Humberto Baena, Ramon Garcia Sanz eta Jose Luis Sanchez Bravo militante iraultzaileekin batera. Orduz geroztik, Gudari Eguna dugu irailaren 27a. Orduz geroztik, egun honetan, bidean eroritako lagun eta burkideak gogoratzen ditugu, maitasunez eta miresmenez. Txikik idatzita utzi zuenez, askatasun haizea direlako.

Agintaldia hasi bezala amaitu nahi izan zuen frankismoak, muturreko basakeriaz, eta, bidez batez, Txiki eta Otaegi akabatuz, mezu bat helarazi nahi izan zion euskal erresistentziari: etorkizunean ere Estatu espainiarrak ez ziela euskal herritarrei, Euskal Herriari bidea bakean egiten utziko. Eta halaxe izan da frankismoaren erreformaren ondotik ere, 1978ko Konstituzioak jarritako giltzarrapoaren bitartez.

Espainiako agintariek lepo beretik dute burua gaur egun ere. PPko Gobernuak mezu bera helarazi nahi baitigu euskaldunoi legealdiaren amaiera honetan: ez da konponbide justu eta demokratikorik izango, Espainiako proiektuaren inposizioa baino ez. Hala, polizia bideari gorazarre egin dio eta harropuzkeriaz agertu da jendaurrean berriro ere, Baigorrin ETAren eta, aldi berean, konponbideari lagundu nahi dioten herritarren kontrako operazioa dela-eta.

Honenbestez, ETAk, nazio askapenerako euskal erakunde sozialista iraultzaileak, ondoko irakurketa helarazi nahi die Euskal Herriari eta konponbidearekin konpromisoa duten guztiei:

1. Azken hilabeteotako polizia operazioek konponbideak behar dituen oinarriak kaltetzea dute helburu, konponbide aukeraren beraren beldur baitira Euskal Herriarentzat inongo proposamen politiko zuzenik ez dutenak. Herri borondatearen beldur direlako eusten diote inposizioari eta konponbide ezari. Gatazkaren ondorioak ondo bidean eta Euskal Herriaren geroa eztabaida politikoaren erdian, zer lukete esateko, eskaintzeko? Ezer askorik ez, ustelkeriak, eskubide urraketak eta menpekotasunak jandako estatu eredu agortu bat baino ez. Katalunian ikusten ari gara porrot historiko horren isla garbia.

2. Erasoak eraso, Euskal Herriak aurrera begira bide oparoa egiteko duelako, ETAk agertoki berriak eraikitzeko konpromisoari eutsiko dio. Espainiako Gobernuak, Frantziakoa lagun, ETA behartu nahi omen du. ETAk orain arte hartutako erabakiak eta aurrerantzean hartuko dituenak, ordea, beste zerbaitek «behartzen» ditu; askapen prozesuan aurrera egiteko nahiak eta gogoak, hain zuzen ere. Bi estatuek darabilten jokabide errepresiboa eta probokazioa ikusita, batek baino gehiagok esan ahalko luke beste motatakoak izan zitezkeela erabaki horiek. Ez dago horrelakorik. Behin baino gehiagotan adierazi bezala, Euskal Herriaren askatasuna helmuga duen ziklo politikoa indar osoz azkartzeko unea da, eta etorkizuneko proiektu berritu baten alde indarrak metatzeko. ETAk ez du erronka horri modurik egokienean heltzeko baldintzak erraztea baizik egingo.

3. Horregatik, nazioarteko eragileei jakinarazi nahi die ETAk bere konpromiso guztiei eusten diela, eta horiek betetzeko gaitasuna izan baduela, konponbidea jasaten ari den erasoaldiaren larritasunaz ere ohartarazi nahi badie ere; besteak beste, estatuek armak deuseztatzeko eta armategiak desegiteko eredu ordenatua ere jarri nahi baitute auzitan.

4. Oso deigarria da Frantziako Gobernuaren jokabidea, Madrilgo jarrera arduragabearen alde erabat lerrokatuta. Sinesgaitza da armak eta armategiak kontrolik gabe geratzeko arriskua dakarren jokabidearekin horrela bat egin izana.

5. Zorionez, ardura eta konpromisoa erakutsi dituenik egon da bake ahaleginari ekiteko beharrezkoak ziren oinarriak eta baliabideak jartzeko orduan. ETAk bereziki nabarmendu nahi du urteotan ahalegin horri laguntza eman dioten herritarren ekarpen eskuzabala.

6. Edonola ere, bere ibilbidearen zati handiena egina duen ETAk jakin badaki, ondo jakin ere, non dagoen Euskal Herriarentzat etorkizuneko erronka nagusia: Euskal Estatura eramango gaituen herri prozesu politikoaren egituraketan. Ezkerreko independentistek ekarpen erabakigarria dute egiteko horretan denetan, konfiantzarekin, batasunarekin eta ausardiarekin.

Euskal Herrian,

2015eko irailaren 27an

Euskadi Ta Askatasuna»


Hainbat ekimen antolatu dute Pasaiako sarraskiaren 30. urteurrenaren harira


Demokraziaren kunetak

Urte asko dira 35. Rikardo Arregi 26 urterekin hil zen; Jimmy Hendrix, Jim Morrison, Janis Joplin, Camilo Cienfuegos, Jean Michel Basquiat eta Amy Winehouse, 27rekin; Egon Schiele 28rekin; Elsa Neumann 29rekin; Emily Bronte 30ekin; Sylvia Plath eta Lauaxeta 31rekin; Alexandro Handia 32rekin; Nazareteko Jesus 33rekin; Juri Gagarin 34rekin; Amadeo Modigliani 35ekin...

Bistan da, gauza asko egin liteke 35 urtean. Tartean, ikaragarri zail bihurtzen diren gauza berez sinpleak boterea dagoenean atzamarraren bestaldean. 35 urte bete dira Espainiako Poliziak eta Guardia Zibilak Pelitxo Isart, Rafael Delas, Dioni Aizpuru eta Joseba Izura hil zituztela Pasaiako badian, elkarrekin aurrez prestaturiko segada batean. 113 tiro jaso zituzten lauren artean, forentseen datuak dira. Operatiboan amutzat erabili zuten Rosa Jimeno eta bizirik atera zen Joseba Merino bat datoz lelukotzan: bertatik bertara hil zituzten. Ez zen enfrentamendurik izan. Eta forentseak berriro: operatiboan postak erabili ziren, debekaturiko munizioa. Bizkarretik egin zieten tiro, eta burura.

Ordutik daramate Pelitxo, Txapas, Kurro eta Peluren senideek egiaren bila. Jakin nahi dute zer gertatu zen, nork eman zuen Komando Autonomo Antikapitalistetako lau gazteak hiltzeko agindua, nork egin zuen tiro. 35 urte justizia eskean, 35 urte erreparazioa eskean, ezen ez dakit besterik dagoen, kasuaren larria kontuan hartuta, Pasaiako segadakoa baino eskandalu handiagorik Espainiako demokraziaren historian.

Isiltasunak ez du parekorik: legealdiz legealdi kasua argitzeko batere ardurarik erakutsi ez duten politikariak eta politika-moduak salatzen ditu senideen justizia eskeak. Baita hizkera politikoa bera ere, izan ere, zer esan nahi du biktima hitzak?

Urte asko dira 35. Gerra amaitu zenetik Francoren beraren hil bezpera arte.

Eta esan beharko du norbaitek demokraziak ere kunetak dituela.


Alkateari elkarrizketa eta Mendizale Astea bihar, Hernani Konektion saioan

Molotoff Irratian, Hernaniko Konektion saioa izango da bihar, eta bertan Marian Beitialarrangoitia Alkateari elkarrizketa egingo diote. Mendizale Astea dela eta Mendiriz Mendi elkarteko kide bat ere izango da irratian. Hernaniko agenda eta kirolari eskainitako Kirol-eskirol atala ere izango dira. Saioa bihar, gaueko 21:00etatik 22:00etara izango da. Errepikapena ostiralean arratsaldeko 17:00etatik 18:00etara izango da.


Makilakadak kontzientziari

Nazioarteko hainbat film jaialditan izango da 'Beti bezperako koplak' film laburra. Maialen Lujanbiok indarkeria matxistari idatzitako hitzak ditu ardatz.

Erritmoa markatzen duten makilen hotsak, irratian. Pun, pun, pun. «Aterik ate kantari gatoz/ makil ta ahots ozen gu/ etxe hontako nagusi jaunak/ etxekoandrea jotzen du». Pun, pun, pun. «Leihotik bota du haurra/ kolpez hausten da intxaurra/ boterea ez da hainbeste aldatu/ hogei mendetatik gaurra». Pun, pun, pun. Emakumeen aurkako indarkeriari buruz Beti bezperako koplak sortu zituen Maialen Lujanbio bertsolariak Euskadi Irratiko Faktoria irratsaiorako, joan den urteko Santa Agenda egunaren bezperan. EHUko Arte Ederren fakultatera zihoala entzun zuen Lujanbioren lana Bego Vicario irakasle eta zinemagileak. Makila kolpeak eta bertsolariaren hitzak buruan iltzatuak eta barrenak nahastuta zituela iritsi zen ikasleengana. «Zerbait egin behar dugu honekin». Emaitza: 5:22 iraupeneko animaziozko film laburra. Rotterdamgo nazioarteko zine jaialdian izan berri da, eta Kairo, Clermont-Ferrand (Frantzia), Stuttgar (Alemania) eta New Yorkeko jaialdietan ere aurkeztuko dute lana datozen hilabeteetan

Ezusteko kate baten ondorioen emaitza da Beti bezperako koplak film laburra. Vicariok Lujanbioren lana entzun eta irakasleak erronka hartu zuen berehala; Ustekabean, ikasle ohiak ere unibertsitatera gerturatu ziren egun berean. Ikasle izandako beste aditu batzuei ere bota zien amua Vicariok; tartean, Kote Camacho, Zaloa Ipiña eta Aitor Oiñederrari. «Hogei pertsonako taldea osatu genuen, konturatzerako. Ikasleen hiru belaunaldi elkarrekin ikustea izugarria izan zen niretzat. Aspaldidanik izan dut ikasleekin batera sortu eta produzitzeko gogoa, baina denbora faltagatik edo bestelako arrazoiengatik ez dugu inoiz aurrera egin».

Vicario izan da Beti bezperako koplak egitasmoaren koordinatzailea. Baina hogei kideek egin dute zuzendaritza lana. Ageda kopla taldea osatu dute egileek. «Guztiak gara ekoizle eta zuzendariak. Hori da egitasmo honek duen berezitasuna». Joan den urteko maiatzean bukatu zuten lana. Eta hainbat jaialditan izan dira jada: Lekeition, Eibarren, Gasteizen eta AEBtan, besteak beste. Espero ez zuten dimentsioa hartu du; berez, ikasle, ikasle ohi eta irakasleen arteko jolas gisa sortutako egitasmoak.

Hitzen indarra

Hamairu kopla sortu zituen Lujanbiok, eta makila kolpeen hotsak besterik entzuten ez diren lau segundoko tarteak ere baditu. Isilune edota kopla bat aukeratu eta animazioa pieza bat sortzeko ardura izan du partaide bakoitzak. Irudiekin bertsolariaren hitzei itzalik ez egitea izan da sortzaileen erronkarik zailena Vicarioaren arabera. «Biolentziari buruzko koplak dira, eta, deskriptiboak edo morbosoak ez diren arren, irudi indartsuak sortzeko gaitasuna dute. Hitzek duten ahalmen hori mantendu nahi genuen».

Bertsolariaren koplak plaza gehiagotan zabaltzea da egitasmoaren helburuetako bat. Eta lortzen ari dira hedapen hori. Datozen hilabeteetan ere mundu mailako hainbat jaialditan izango da film laburra. «Enbaxadore lana da egiten ari garena. Gure xumetasunetik, euskara eta bertsolaritza zabaltzen ari gara mundu osoan zehar. Formatu esperimentalean, gainera». Elkarlana izan da Beti bezperako koplak film laburraren oinarri nagusia. Zinemagilearen arabera, animazioaren produkzioak ere ahalbidetzen du hori. «Animazioaren eremuan ez dugu alfonbra gorririk izaten, ezta glamourrik ere. Etengabeko lana eta adierazkortasuna dira gure egunerokoak. Ego gutxiago egoten da eta besteen lana asko estimatzen da».

Bost minutu eta hogeita bi segundoko filma da. Baina denbora luzez iltzatzen dira makilen hotsak eta Lujanbioren hitzak buruan. Pun, pun, pun. «Aurrera goaz dena aldatzen da/ denbora pasa heinean/ dena aldatzen da aldatzen ez den/ oinarri baten gainean».


23 atxiloketa eta 150 miaketa egin ditu Frantziako Poliziak hainbat hiritan

Bernard Cazeneuve Frantziako Barne ministroak emaniko datuen arabera, 23 pertsona atxilotu dituzte gaurko polizia operazioan. Miaketetan 31 arma aurkitu dituztela esan du, horietako lau, "gerra armak." Ez du zehaztu atxilotuek harreman zuzena dutenik atentatuekin. Nabarmendu du, ordea, batzuek badutela lotura arma salerosketarekin. Eta armen legez kanpoko salerosketaren eta "talde terroristen" arteko lotura egin du.

Larrialdi egoera dela eta, miaketak egitea errazagoa da Frantzian ostiralaz geroztik.

France Info irratiaren arabera, Bobigny hirian, Paristik gertu, atentatuekin zerikusia duen miaketa bat egin du Frantziako Poliziak. Grenoblen, BFM TV katearen arabera, gutxienik sei atxilotu daude. Okzitaniako Tolosan ere izan dira atxiloketak eta miaketak. Tolosako atxiloketak "prebentiboak" direla zabaldu dute hedabideek; hau da, ez dutela lotura zuzenik ostiraleko atentatuekin. Estrasburgon, Lyonen eta Marseillan ere egin dituzte miaketak eta atxiloketak.

Manuel Valls Frantziako lehen ministroak irrati kate batean baieztatu du 150 miaketa egin dituztela, "eta jarraitu egingo dugu", erantsi du. Errepubliken balioen kontra ari diren meskitak eta elkarteak itxi egin behar direla ere adierazi du. Atentatuak gaitzesteko Sorbonako Unibertsitatean eginiko elkarretaratze isilean hartu du parte Vallsek, François Hollande presidentearekin batera.

Frantziako eta Belgikako poliziak buru-belarri ari dira Parisko atentatuan ustez parte hartu zuen zortzigarren erasotzailearen bila. Salah Abdeslam izena duela zabaldu dute polizia iturriek. Azken berrien arabera, Bruselan polizia operazioa ari dira egiten haren bila; pertsona bat atxilotu dute.

Abdeslam Belgikan dagoela uste dute —hango muga inguruan identifikatu zuten larunbatean—. 26 urte dituela eta Bruselan jaioa dela zabaldu dute polizia iturriek. Iturri berberen arabera, Bataclan aretoan parte hartu zuten erasotzaileek erabili zuten autoa alokatu zuen. Haren anaia bat da ostiraleko erasoan bere buruaz beste egin zuen suizidetako bat: Ibrahim Abdeslam.

Orain artean ustezko bost erasotzaile identifikatu dituzte. Guztiek lehergailuak eztandarazita beren buruaz beste egin zuten ostiraleko atentatuetan. Lauren izen-abizenak eta jatorria eman du argitara Poliziak: Ahmad al Mohammad siriarra, Samy Amimoru frantziarra, Omar Mostefai frantziarra eta Ibrahim Abdeslam belgikarra.

Ismael Omar Mostefai Parisko Bataclan aretoan bere burua hil zuen suizida dela uste du Poliziak. Aretoan aurkitutako atzamar batekin identifikatu dute Ismail. Atxilotu dituzte, besteak beste, Mostefairen aita, anaia eta azken horren emaztea.

Parisko aldirietako Courcouronnes herrikoa zen Mostefai. Delitu txikiengatik zortzi aldiz zigortu zuten 2004 eta 2010. urteen artean. Poliziaren fitxa bazuen, ustez erradikalizatu egin zelako. Baina François Molins Parisko fiskalak adierazi du ez zegoela "talde terroristekin lotutako" zerrendetan.

Belgikan "prestatua"

Ikerketa iturrien arabera, Belgikan prestatu zuten Parisko atentatua. Horren haritik atxilotu zituzten atzo hamalau pertsona; zazpi, Frantzian; beste zazpi, Belgikan. Hango segurtasun indarrek uste dute Charlie Hebdo-ren kontrako atentaturen ostean desegin zuten jihadista talde bateko kide bat dela liderra. Polizia iturrien arabera, desagerturik dago urtarrilaz geroztik. Abdelhamid Abaaoud izena duela zabaldu dute, eta marokiarra dela. Molenbeeken bizi izan zen aldi batez.

Hain justu, Belgikako Molenbeek herrian, Bruselan, bost atxilotu zituzten atzo. Bertako alkate Françoise Schempmans eman zuen atxiloketen berri. Bart egin zituzten atxiloketak eta Schempmansek uste du "sare bat" osatzen zutela.

Ez da lehen aldia Molenbeeken jihadismoaren aurkako polizia operazioak egiten dituztela. Urtarrilean Charlie Hebdo agerkariaren aurka egindako erasoen ondoren, hainbat atxiloketa egin zituzten bertan. Ekintza horretan erabilitako armak Moleenbeken erosi omen zituztelako.

Frantzian bitartean, hiru kalaxnikov eta munizioa zituen auto bat aurkitu dute igande goizean Parisko aldirietako Montreuil herrian. Poliziaren arabera, auto hori ostiraleko ekintzetan erabili zuten Fontaine eta Charonne kaleetako tiroketan parte hartu zutenek. Segurtasun indarren arabera, aurkikuntza garrantzitsua da hori, ekintzaileek Paristik ihes egitea lortu zutela frogatuko lukeelako.

Bilerak

Heldu den ostiralean bilduko dira Europako Batasuneko barne ministroak. Parisko atentatuen ostean, Segurtasun arloan hartu beharreko neurriak aztertuko dituzte.

François Hollande Frantziako presidenteak igandean hartu zituen Eliseoan parlamentuan ordezkatuak dauden alderdi politikoetako buruak. Haren asmoa, ostiraleko erasoei "erantzun bateratua" ematea zen. Goizean Nicolas Sarkozyrekin bildu zen. Honek segurtasun politikan "erabateko aldaketa" eskatu zion presidenteari. Marine Le Pen Fronte Nazionaleko buruak larunbatean eskatu zuen Frantziak mugen gaineko eskumena berreskuratzeko.

Le Figaro egunkariaren arabera, Hollandek larrialdi egoera hiru hilabete luzatzea eskatuko du. Horretarako asteazkenean, hori ahalbidetuko duen lege proiektua aurkeztuko du parlamentuan. Frantziako legeak larrialdi egoerak hamabi egunez luzatzea baino ez du baimentzen. Hortik aurrera egiteko, presidenteak mozioa aurkeztu behar du parlamentuan.

Biktimen identifikazioa

Manuel Valls Frantziako Lehen ministroak adierazi du ostiraleko atentatuetan hil zitzuten 129 biktimetatik ehun inguru identifikatu dituztela. "Oraindik 20 eta 30 biktima artean falta zaizkigu identifikatzeko. Senideak galdu dituztelako lur jota dauden familia asko daude, eta lagundu behar ditugu".


Bi trafiko ezbeharrek auto ilada luzeak sortu dituzte N-1 errepidean

Goiz zaila izaten ari da Goierriko errepideetan, euria eta zoru bustia direla medio. Goizeko 08:45ean, Beasainen izan da lehen ezbeharra. N-1ean, Gasteizko norantzan, ibilgailu batek beste bat jo du atzetik. Errei bat itxi egin behar izan dute, eta auto pilaketak sortu dira. Handik gutxira, 09:15ean, Legorretan izan da bigarren istripua, hura ere N-1 errepidean. Hainbat ibilgailuk elkar jo dute Donostiara bidean, eta kamioi bat irauli eginda; hala, errepidea erabat itxi dute norantza horretan. Hori dela eta, trafikoa herrigunetik desbideratzen hasi dira, eta erretentzio luzeak sortu dira, bai N-1ean eta baita errepide zaharrean ere.


Udazkenean, beste 28 gazte epaituko dituzte

Jardun politikoarekin loturik, ehun pertsona inguru daude epaiketaren zain.

Ez dira aurrenak, ezta azkenak ere. Atzo absolbitu zituztenen antzera, gazte ugarik egin beharko dute Madrilerako bidea datozen hilabeteetan. Eta, haiek bezala, herritar ugarik babestuta egingo dute. Eleak mugimenduak jakinarazi duenez, «udararen bueltan» beste «makroepaiketa» bat egingo dute Espainiako Auzitegi Nazionalean. 28 dira auzi auzipetutako gazteak. Haiek ere izan ziren atxilotuak; torturak salatu zituzten, eta espetxeratuak izan ziren, Segi gazte erakundeko kide izateagatik; hori leporatuta. Baina gazteak soilik ez, ehundik gora daude oraindik ere jardun politikoarekin loturiko auzietan epaiketaren zain. Epailearen aurretik laster pasatzekoak dira, adibidez, EHAK eta ANV alderdien aurkako auziko 43ak.

Udazken beroa espero da, beraz, Auzitegi Nazionalean. Eta abokatuen aurreikuspenak betetzen badira, gazteak pasatuko dira aurrena. Espainiako Justiziak eta Poliziak ezker abertzalearen gazte mugimenduaren aurka 2007an abiatutako estrategiaren beste katebegi bat da epaiketa hori. Urte horretan, Auzitegi Gorenak «erakunde terrorista» izendatu zuen Segi, eta horrek atxiloketa eta epaiketa soka luzea ekarri du. Ordutik, 170etik gora gazte atxilotu dituzte.

2008an eta 2009an, eskualdeka egin zituzten lehen polizia operazioetan, dozenaka gazte atxilotu eta epaitu zituzten; eta zigortu, kasu gehienetan. Baina, 2009aren amaieran, Espainiako Auzitegi Nazionaleko Fernando Grande-Marlaska epaileak urrats bat gehiago egin eta Hego Euskal Herri osora zabaldutako operazioak agindu zituen. Horietan lehena da atzo absoluzio epaia jaso zuten gazteen auzia.

Udazken honetan epaitzekoak diren beste 28 gazteak, berriz, urtebete geroago eginiko bi operaziotan atxilotu zituzten. Haiei ere Segiko buruzagi izatea leporatzen diete. 2010eko urriaren 22an izan zen aurreneko operazioa; hamalau lagun atxilotu zituzten, eta beste zortzik sarekadari izkin egitea lortu zuten. Izpuran (Nafarroa Beherea) itxialdia egin zuten, euren egoera salatzeko, eta, Ipar Euskal Herriko hainbat hautetsiren babesa jaso arren —etxean eman zieten aterpe—, 2011ko martxoan atxilotu zituzten. Operazio horretan atxilotutakoei gehitu behar zaizkie 2010eko abenduaren 16an atxilotutako beste sei —operazio berean, bi abokatu ere atxilotu zituzten—. Aurreneko operazioarekin loturiko 22ak eta bigarren operazioko 6ak auzi berean epaituko dituzte. Gaur-gaurkoz, baldintzapean aske dira denak.

'Herrikoen' ostean, Segura

Atzo, gazte mugimenduaren aurkako auziko epaia kaleratu zuen Auzitegi Nazionalak, eta laster jakinaraziko du denbora berean epaitu zuten herriko tabernen auzikoa. Soka bereko bi epaiketa egin dira jada, eta epai erabat desberdinak eman dituzte epaimahaiek: Bateragune auzian zigortu egin zituzten epaitutako zortzi lagunetatik bost, eta D3M eta Askatasuna auzian, berriz, absolbitu egin zituzten.

Herrikoen epaia jakinda, etorriko da 4/08 auzia edo EHAK-ANV auzia. 43 lagun daude auzipetuta. Baltasar Garzon epaileak hasi zuen auzia, 2007ko urriaren 4an Seguran (Gipuzkoa) bilduta zeuden Batasuneko 23 kide atxilotzeko aginduta. 2008ko otsailean, berriz, beste hamabi lagun atxilotu zituzten. Hamarna urteko zigorra eskatu du fiskaltzak, ETAko kide izatea leporatuta.

Epaiketarako egunik gabe, baina auzitegietan bidea egiten ari dira beste hiru erakunderen aurkako auziak: Askapena, Ekin eta Herrira. 2010eko irailean, zazpi lagun atxilotu zituzten Askapenako kide izateagatik, erakunde hori «ETAren nazioarteko aparatua» dela argudiatuta. 2011ko urtarrilean, berriz, hamar lagun atxilotu zituzten, Ekineko eta Amnistiaren Aldeko Mugimenduko kide izatea egotzita; eta 2013ko irailaren 13an, beste 18, Herrira-ren aurkakoan, haiek ere ETAko kide izatea leporatuta.


Iñigito Txapelpunkek ‘Gabonetako Ipuinak’ liburu musikatua aurkeztu du Mendexan

Txiki Handia Zara emanaldi magikoagaz, musikaz bete zuten domekan Mendexako frontoia. Udalerrian bizi den Iñigito Txapelpunkek Euskal Herri Magikoa bildumaren barruko Gabonetako Ipuinak bere lehen liburu musikatua aurkeztu zuen. Hain zuzen, bere lan berri hori aurkezteko egin duten lehenengo emanaldia izan da, eta horretarako ipuin kontalari lanetan aritu zen Andrea Covadonga aktorearen eta bi dantzariren laguntza eduki zuen. Gainera, Iñigitok lau kamiseta zozkatu zituen.

Iaz hasi ziren belaunaldien arteko harremanak bultzatzeko ekitaldia egiten, eta orduan modura, oraingoa ere arrakastatsua izan da. Frontoiko 104 pertsona aforoa bete zuten. Goi-Alde Mendexako 3. Adinekoen Elkartearen kideek azpimarratu dutenez, “gustura” egon ziren: “Emanaldia dotore joan zen, polito. Umeak ere poz-pozik joan ziren frontoitik. Belaunaldion arteko harremanak bultzatzeko helburua betetzat ematen dugu. Umeak gurasoekin ez ezik, aitona-amonekin eta izeko-osabekin joan ziren. Umeak ez dituzten gazte eta nagusi asko ere egon ziren ekitaldian”.

Argazkia: Goi-Alde Mendexako 3. Adinekoen Elkartea.


Eibarrek Atxabalpe egokitu eta entrenatzeko erabiliko du

Eibar Kirol Elkarteak eta Arrasateko Udalak hitzarmena sinatu dute, aurten lehen mailan ariko den Eibarren futbol talde nagusiak Garagartzako Atxabalpe futbol zelaia egokitu eta entrenatzeko erabil dezan. Futbol zelaia eta aldagelak erabili ahal izango ditu; ez ordea, harmailak. 600 euro ordainduko dizkio, hilero, Eibarrek Arrasateko Udalari. Atxabalpe konpontzen dutenean, azaro-abendu inguruan, Bergarako Agorrosinen entrenatzeari lagako diote armaginek.

Gaur sinatu dute hitzarmena Inaxio Azkarragaurizar Arrasateko alkateak eta German Albistegi Eibar Kirol Elkarteko Administrazio Kontseiluko kideak. Ekitaldian Joserra Askasibar Arrasateko Udaleko Kirol zinegotzia eta Gorka Unamuno Atxabalpeko obrak zuzenduko dituen arkitektoa ere izan dira.

Goienak aurreratu zituen Eibarrek Arrasateko lehengo futbol zelaia erabiltzeko asmoak. Orain, gaur, gauzatu egin da hitzarmena.

Hitzarmena urtebetekoa izango da eta urtero berritzeko aukera izango dute bi aldeek. Hitzarmenaren arabera, Eibarrek entrenamenduetarako bakarrik erabili ahal izango ditu Arrasateko Udalarenak diren Atxabalpeko futbol zelai zaharraren instalazioak: zelaia eta aldagelak.

Eibar Kirol Elkarteak hartuko ditu bere gain Atxabalpe egokitzeko lanen, memorien eta bestelakoen gastuak: argindarra eta abar. Instalazio horien mantentze lanak ere bere gain hartuko ditu Eibarrek. Hura izango da pertsonei edo gauzei eragin dakiekeen kalteen erantzulea.

Harmailak ez

Zelaia eta aldagelak, ez beste, erabili ahal izango dute. Izan ere, hitzarmenean hauxe zehazten da: "Espresuki ohartarazten da ezin direla erabili errekatik hurbilen dagoen gunean kokatutako harmailak, aipatutako kirol instalazioak erabili gabe egon diren denboraldia eta mantenuaren eza ikusirik, ezin baita bermatu egituraren aldetik harmailak egoera egokian daudela erabili ahal izateko"

Atxabalpe futbol zelaia 2007az geroztik ez da erabiltzen, Mojategi zabaldu zutenetik. Zelaia sasiz eta belarrez josita dago egun.

Bien bitartean, Agorrosinen

Atxabalpe egokitzen hasiko dira aurki Eibar Kirol Elkartekoak. Proiektua prestatu eta exekutatuko dute. 7 urtetan erabili ez diren aldagelak egokitu eta erabiltzeko moduan jarri beharko dituzte; sasi eta sastrakak kendu; belarra landatu... Horrek guztiak hilabete batzuk eroango ditu. Azaro-abendurako prest edukitzea aurreikusi dute armaginen teknikoek.

Bien bitartean, Bergara Kirol Elkartearekin tratua egin du Eibarrek astean bitan, Agorrosin futbol zelaia entrenamenduetarako erabiltzeko. Uztailaren 14an hasi zituen Eibarrek aurre-denboraldiko saioak. Urte amaierara arte-edo, hortaz, han ariko dira Garitanoren mutilak astean barrena.


Talde-lanean oinarritutako garaipena Mondrarendako: 1-0

Amaikak Baten kontrako partidua oso borrokatua izan da. Lehen zatian Mondra izan da hobea, baina ez du golik sartu. Bigarrenean, Debako taldea izan da nagusi, bereziki lehen minutuetan, baina, gola, arrasatearrek sartu dute, 65. minutuan. "Abantaila hartu ostean, atzean sendo ipini gara eta guztion artean lortu dugu emaitza mantentzea" esan du Jorge Davila entrenatzaileak.

Aukerak eta partiduaren kontrola lehenengo zatian, eta gola, bigarrenean. Horrela laburtu daiteke Mondrak Amaikak Baten kontra jokatu duen partidua. Lehenengo 45 minutuetako kontrolak ez du emaitzik eman. Bada, bigarrenean, Amaikak Bat hobea izan denean, etorri da etxekoen gola. Korner erdiraketa baten sartu dute gola. "Abantailarekin ere sufritu egin dugu. Amaikak Batek lerroak aurreratu ditu eta orduan hasi da taldeko lana. Itxura ona eman dugu eta gainera irabazi egin dugu. Pozik gaude", aipatu du Davilak.


Maider Kortak irabazi du Zestoako 41. Herri Lasterketa

Zestoako 41. Herri Lasterketa jokatu dute gaur, eta emakumeetan, Maider Korta azpeitiarrak irabazi du proba nagusia. Korrikalariak 36 minutu eta 7 segundo behar izan ditu ibilbidea amaitzeko. Bide guztia anaiaren ondoan egin du, eta biak elkarrekin iritsi dira helmugara. Bestalde, proba laburra –2.770 metro– ere emakume azpeitiar batek irabazi du: Ainara Tenak; 10 minutu eta 52 segundo behar izan ditu hark proba amaitzeko. Gainera, lasterketa motzean hirugarren sailkatu den emakumea ere azpeitiarra da: Eneritz Aramendi (11:17).


Josu Apraiz zortzigarren sailkatu da Etxebarriko herri krosean

Josu Apraiz kirolari laudioarra zortzigarren sailkatu zen asteburuko Etxebarriko 10 kilometroko herri krosean.

33:42 izan zen bere marka eta, gainera, Laudioko Atletismo Kluba bigarren sailkatu zen taldeka, Endika Arrazuria hamaikagarren 35:08ko denborarekin eta Tomas Laso hamabostgarren 35:12ko markarekin sailkatu baitziren. Gizonezkoetan Unai Agirrek irabazi zuen lasterketa, ibilbidea 32:37tan eginda. Emakumezkoetan Adriana de Pradok irabazi zuen, 38:41eko denborarekin.


“Xilografian hobetu egin daiteke, baina ezin da akatsik egin”

Maider Urbeltzek Xilografia ikastaroa eskainiko du Txondorran. (Argazkia: Malen Aldalur)

Maider Urbeltzek (Parte Zaharra, 1975) xilografia ikastaroa emango du azaroan eta abenduan Txondorran. Erdi aroko inprenta teknika ezagutzeko aukera egongo da.

Gaur egungo inprenta ezagututa zaila egiten da atzera begira jarri eta erdi aroan nola egingo zuten imajinatzea. Xilografia erabiltzen zuten: egurra, papera, zizelkatzeko erremintak, tinta eta prentsa edo koilare antzeko zerbait. Taldea osatuz gero, artisau teknika hori ezagutarazteko ikastaroa eskainiko du Maider Urbeltzek Egiako Txondorra kultur gunean.

Zer dela eta ikasi duzu Xilografia?

Arte Ederrak ikasi nituen, ez dut esango kasualitatez, baina gehiegizko bokaziorik gabe behintzat bai; momentuan nituen aukeren artean gertukoena eta interesgarriena iruditzen zitzaidan. Bertan, espezialitate bat aukeratu behar izan nuen, eta arte grafikoetan espezializatu nintzen. Gehienbat estanpazioaren inguruko gaiak landu genituen: litografia, kartografia… funtsean inprentara gerturatzen diren gaiak. Irudiak seriean egiteko teknikak ikasi nituen, tartean, baita xilografia ere, baina une horretan ez nion kasu gehiegi egin. Egia da inprenta teknika artisau batzuk beste batzuk baino gehiago gustatu zitzaizkidala baina gero lana dela eta, utzi egin nuen.

Eta nola bukatu duzu Xilografia ikastaro bat ematen?

Duela hiru urte Mexikora joan nintzen eta han xilografia eskola bat aurkitu nuen. Animatu egin nintzen eta bi asteko ikastaro batean hartu nuen parte; konturatu nintzen ikaragarri gustatzen zitzaidala. Mexikotik bueltatu eta interneten xilografia non ikasi zitekeen begira hasi nintzen, eta ikusi nuen Betanzosen (Galizia) eskola bat zegoela: Estanpa Garaikidearen Nazioarteko Zentroa. Hara joan nintzen eta bi hilabetez egon nintzen bertan xilografia eskolak jasotzen. Hamabost lagun ginen gelan. Izatez, zortzi hilabeteko master bat da, baina nik xilografiari zegozkion bi hilabeteak egin nituen. Gehienak arte ederretatik zuzenean zetozen ikasleak ziren, nahiz eta, bazeuden ni bezalako hiruzpalau.

Horrelako eskola asko daude?

Hemen ez da hain ohikoa horrelako eskolak aurkitzea. Mexikon, esaterako, asko erabiltzen da eta ikastaro asko egiten dira; asko lantzen dute xilografia. Dena den, Mexikon xilografia, xilografia japoniarra da. Funtsean berdina da: egurra, papera eta tinta. Baina beraiek ur tinta erabiltzen dute eta guk olio tinta, nahiz eta, orain gero eta gutxiago erabiltzen den kontu ekologikoengatik.

Gaur egun oraindik nonbait erabiltzen da xilografia?

Badaude budista batzuk gaur egun oraindik beraien testuak horrela inprimatzen dituztenak. Uste dut xilografia, berez, txinan sortu zela eta gero japoniara eraman zutela. Hona erdi aroan iritsi zen, baina hemengoak zuri beltzean ziren eta Txinakoak eta Japonekoak, berriz, askoz landuagoak.

‘Kolorea kentzen’ teknika landuko duzu ikastaroan. Zertan datza?

Nik itzuli dut teknikaren izena, ez dakit egokia ote den. Egurrari azalera kentzen diogun bitartean kolore bat estanpatzen zaio, eta gero berriro azalera kendu eta kolorea estanpatu, eta amaieran prentsa baten sartzen da. Egia esan koilara batekin ere egin daiteke baina nik ez dut inoiz probatu.

Xilografia batean edozer marraztu daiteke?

Bai, letrak, marrazkiak edo beste edozer izan daiteke. Ni orain hasi naiz pixkanaka esperimentatzen. Iñaki Rizatorraren bitartez emango dut Txondorrako ikastaroa, berak litografia klaseak ematen ditu Deban eta bere prentsa erabiltzen dut. Betanzostik gogo handiz etorri nintzen eta Txondorran ikastaro bat ematea proposatu zidan.

Zenbat denbora eskatzen du xilografia batek?

Askotan, egiten baino denbora gehiago zer egin pentsatzen pasatzen dut. Gero egitea ez da hain zaila, hemen ez dago akatsik. Kontua esperimentatzea da, eta esperimentatzen ari zarenean ezin da gaizki egin. Xilografian hobetu egin daiteke, baina ezin da akatsik egin.

Nola animatuko zenuke jendea parte hartzera?

Ez da erraza jendea animatzea, xilografia ez da oso arte ezaguna. Agian erakusketaren bat edo egin izan bagenu errazagoa litzateke, baina azken momentuko kontua izan da eta ez dugu denborarik izan. Dena den, talde txiki bat batzea polita litzateke eta ziur aurrera begira gauza gehiago ere egingo ditugula.

Norentzat zuzendua dago?

Edonork eman dezake izena murbeltz@yahoo.com helbidera idatzita. Ikastaroa azaroa eta abendua bitartean egingo dugu bederatzi hilabetez, ostegunetan 17:00etatik 20:00etara.


Planeta Saria jaso du Eduardo Mendoza Bartzelonako idazleak

1936ko udaberrian gazte ingeles batek Espainiara egindako bidaia kontatzen du Riña de gatos eleberri irabazleak. Gaztea margolanetan aditua da eta koadro baten salneurria finkatzeko deitzen dute.

Eduardo Mendoza Bartzelonako idazleak Planeta Sariaren 59. edizioa irabazi du gaur gauean. Horrela, Ricardo Medina izengoitia duen idazleak 601.000 euro jasoko ditu, Riña de gatos eleberriagatik.

1936ko udaberrian gazte ingeles batek Espainiara egindako bidaia kontatzen du eleberri irabazleak. Gaztea Espainiako margolanetan aditua da eta Velazquezen koadro ezezagun baten salneurria finkatzeko deitzen dute.

Alberto Blecuak, Angeles Casok, Juan Eslava Galanek, Pere Gimferrerek, Carmen Posadasek, Rosa Regasek eta Carlos Pujolek osatutako epaimahaiak El tiempo mientras tanto, Carmen Amoraga Valentziako idazle eta kazetariaren nobela, finalistatzat jo du.

Erabakia ezagutu eta berehala, Eduardo Mendozak adierazpenak egin ditu. Berak idatzitako nobelei buruz hitz egitea zail egiten zaiola onartu du irabazleak, "nola amaitzen diren ikusteko liburuak idazten ditudalako beti, eta ez dakit oso ongi zer pasatzen den". Oraingoan "intriga eleberri" bat izan dela azaldu Bartzelonako egileak.

La verdad sobre el caso Savolta-ko egilearen esanetan, eleberri irabazlea "misterio bat da, baina momentu historiko bati buruz gogoeta egiteko balio du".

Riña de gatos

Riña de gatos Gerra Zibila hasi baino lehen gertatzen da 1936an, Madrilen, "herrialde osoa zain dagoenean, konplotak eta misterioak daudenean".

Une horretan "pertsonaia historiko erreal bat eta fikziozko beste bat elkartzen dira", eta "intriga, abentura, amodio eta tiroetan" nahasirik ikusten dira.


Ahal dugu hazi arazi herri garailea

Egunotan ez da beharrezkoa matematikaria izatea zenbakiek duten balioaz ohartzeko. Izan ere, dena da matematika. Kalkulu matematikoak, aritmetika eta aljebra, ekuazioak eta deribatuak, zer ez ote da izango alderdi politikoen mahai gainetan aspaldi honetan.

Matematikan zenbaki guztiak dira garrantzitsuak, finituak, arrazionalak, irrazionalak, osoak eta lehenak. Guztiek dute balioa eta zeregina, hauteskundeetako botoen antzera. Boto bakarra, bi edota hiru asko ez badira ere, euren balioa garrantzitsua da.

Boto bat: Boto bakarrarengatik zinegotzi bat dantzan egon zen Garain. Herri Taldearentzat bosgarrena edo EAJrentzat hirugarren zinegotzia ezbaian izan zen une batez. Bi boto: Mañarian bi botok berriz irabazle bihurtu zuten EH Bildu. Hiru boto: Mallabian, aldiz, hiru bozka izan ziren EAJri alkatetza eman ziotenak eta aldaketa gauzatu zutenak udaletxean.

2015eko hauteskundeek, orokorrean, ez dute eskualdeko egoera politikoa hankaz gora jarri. Ez da tsunami ez lurrikara berezirik sumatu, eta paisaia, aurrekoarekin parekatuz gero, berdin samarra irudikatzen dugu. Herri handietan, Durangon, Iurretan eta Zornotzan, berriz izan da alderdi jeltzalea nagusi, EH Bilduk ez du lortu lehenestea, eta Ahal Dugu aukerarekin bat egiten duten herri mugimenduen presentziak moldea hartu du. Elorrion azken urteotako lehia estua errepikatu da. Alderdi nagusi biak elkarren bueltan dabiltza boto kopuruan, eta ez batak ez besteak ez diote abantaila handirik ateratzen elkarri. Abadiñon independenteen formulak jarraitzen du lehen postuan, eta Zaldibarren garaile izan da berriro herriarekin elkarrekintza helburu izan duen hautagaia. Orokorrean, “zaharrak berri” erroan duen analisi honek baditu aurreko hauteskundeetatik alderatzen dituen adierazleak.

Biztanleria kopuru handiagoko herrietan, aurreko legegintzaldiko egoerak aurrera darrai, baina zertzelada berriekin: abstentzioa hazi egin da; EAJk hainbatetan bere posizioa indartu du; EH Bilduk bilakaera ezkorra izan du, Iurreta eta Elorrion izan ezik; eta PP ia alderdi ikusezin bihurtu da.

Herri txikietan, aldiz, ezaugarriak ez dira berdintsuak. Lehia biziagoa izan da alkatetzetarako bidean. Atxondon, Mallabian eta Mañarian lausotu egin da bi alderdi nagusien arteko aldea, eta irabazleei emaitzek erne egotera gonbidatzen diete. Eskualdeko abstentzio handiena izan duen herrian (Izurtza) eta gutxien izan duenean (Garai) alderdi irabazleak (EH Bildu eta Herri Taldea) eta bigarrenak (EAJ) murriztu egin dute diferentzia.

Laburbilduz, aurreko lau urteetako kudeaketa ereduak aurrera egin du. Herri nagusietan egonkortu egin da alderdi irabazleen posizioa, eta txikietan aurreko legegintzaldiko ereduak galbahetik pasa dira.

Hori da zenbakien irakurketatik atera dezakeguna, baina politika matematikatik harago doa. Politikak baditu, besteak beste, kimika eta psikologia.

Kimikak bultzatzen gaitu hainbat aukeren artean bata edo bestea hautatzera. Eta hautagaiek psikologia beharrezkoa dute hauteskundeen emaitzek aditzera ematen dutena interpretatzeko.

2015eko udal hauteskundeen eskualdeko emaitzek agerian utzi dute hauteskunde garaiko lema, lelo eta marketinez jositako esaldiek ez dituztela herritarrak mugiarazten aldaketak gauzatzera. Hitz politen kimikak ez du funtzionatu.

Bestalde, erabateko aldaketen aldeko aldarriek, gauzak beste modu batera egitera gonbidatzen gintuzten alderdiek ez dute behar den besteko indarrik batu aldaketa horiek gauzatzeko. Aldaketa nabarmenak baino, pauso txikiez egunero bidea egitea nahiago dugu, antza. Aldaketen aurrean erresistentziak badu oraindik gizartean pisua. Psikologia izanez gero, datozen lau urteotan kalean beharko lukete alderdi politikoen ordezkariek. Herritarrekin hartu-emanak estutzen, elkarrizketa biziak sortzen. Ondokoei galdetzen zerk kezkatzen dituen eta erantzunak aintzat hartzen. Abstentzioaren aldeko herritarren ezaugarriak aztertzen, euren erabakiaren zergatia ulertzeko asmoz. Elkarrekintza bideratzeko formula berriak irudikatzen.

Alkate eta ordezkari kalezaleak behar ditugu, udaletxeko mahai atzean ostendu beharrean, herritarrekin batera eguneroko bizitza eraikitzen.

Horrela bai, horrela ahal dugu hazi arazi herri garailea.


‘Irribanda’ ikuskizuna, ikastolaren eskutik

Pirritx, Porrotx eta Marimotots pailazoek Irribanda ikuskizuna eskaini zuten larunbatean Ederrenan, ikastolaren 50. urteurreneko ospakizunen barruan. Pailazoekin batera, Iparragirre Balerdi musika tailerra, Zumarragako musika banda, ikastolako haur, guraso eta irakasleen abesbatza, Antxiñako Ama txistulari taldea, Irrintzi dantza taldea eta herriko mariatxi talde bat aritu ziren.


Barraren atzeko lana

Zerbitzari ona izateko, hainbat jarduera menperatu behar dira: bezeroari arreta eman, mahaiak prestatu, edariak zerbitzatu, janariak eta edariak ondo uztartu... Horren guztiaren jakitun da Noe Atxalandabaso, Donostiako Baztan jatetxearen jabea.


'Bekaduna'

Aroa Fernandez aiarrak KARKARAn udan bekadun bezala izandako esperientziaren inguruan idatzi du.

Dei batekin hasi nuen udako abentura hau. Aste batzuk lehenago, KARKARAko kazetari bat hurbildu zen Aiara gazteleku berriaren inguruan galdezka, eta zorionez, elkarrizketatuen artean izatea suertatu zitzaidan. Hala, oporretatik bueltan nentorrela, zenbaki ezezagun bat azaldu zitzaidan mugikorreko pantailan.

KARKARAko kazetaria zen. Praktiketarako ikus-entzunezko ikasle baten bila zebiltzala esan eta ea animatzen nintzen galdetu zidan. Ikus-entzunezko praktikak baino gehiago, kazetaritzakoak izan direla aitortu behar dut, baina ez pentsa txarrerako izan denik.

Alderantziz: nire ibilbide honetan onuragarri izango diren hainbat gauza ikasi ditut: laurogeigarren hamarkada amaieran hasitako KARKARAko argazki artxibo erraldoian, aurpegi ezagunez betetako altxorrak aurkitu ditut, asteartero arraunlari berri baten bizitza ezagutzeko aukera izan dut, eta herriko aldizkarikoa naizela esan dudanetan, leku mordo batean sartu ahal izan naiz.

Balorazio bat egite aldera, uda honek gauza berriak ikasteko, eta batez ere, idazteko beldurrak kentzeko balio izan didala esango nuke.

Orain Italiara noa Erasmus programarekin, baina lasai, ikasitakoak motxilan eramango ditut.


'Eskamak Kentzen' telesailak grabatutako bideoklipa aurkeztu du

Itziar Atienzak, Elena Iruretak, Karmele Larrinagak, Ainara Ortegak, Amaia Irazabalek eta Maria Urzelaik, 'Beti eskamak kentzen' abestiaren bertsio ausart eta orijinala grabatu dute.

Badator 'Eskamak Kentzen' telesaila ETB1era eta telesailaren atariko, bideoklipa grabatu dute bertan parte hartzen duten aktoreetako batzuk: Itziar Atienzak, Elena Iruretak, Karmele Larrinagak, Ainara Ortegak, Amaia Irazabalek eta Maria Urzelaik.

Eta nola ez ba, 'Beti eskamak kentzen' abesti ezagunaren bertsio berritua grabatu dute bideokliperako. Irungo Irudiots estudioan grabatu da bideoa. Dani Venegas izan da, hain zuzen ere kanta berriztatzen eta egokitzen aritu den musikaria. "Ukitu orijinalagoa eta ausarta ematea izan da nire asmoa, 30 eta 40 urteko ukitu retroa 2016ko glamourrarekin nahastuz", esan du.

Dani Venegas musikari eta konpositorea da eta hainbat musika tresna jotzen ditu. Azkenaldian, genero eta alor askotako musika proiektuetan hartu du parte. Bere esperientzia eta irudimena izan du lagun bide horretan. Halaber, 2014an Urrezko Lehoia irabazi zuen Cannesko Jaialdian. Film Craft Best Use of Music sailean eman zioten saria, Radio Euskadirako Barack Obama eta Jose Mourinho protagonista zituen publizitate kanpainarekin.

'Eskamak Kentzen', otsailaren amaieran

Otsailaren azken astean estreinatuko du Euskal Telebistak euskarazko fikziozko telesail berria. Kontserba-lantegi batean girotutako komedia izango da, eta K2000 eta La Competencia Producciones ekoiztetxeek egin dute elkarrekin ETBrentzat.

Lanbide zaharra utzi nahi ez duten eskabetxera talde baten eguneroko bizitza du ardatz. Barbara Goenaga, Loli Astoreka, Itziar Aizpuru, Elena Irureta eta Karmele Larrinaga izango ditu protagonista. Eurekin batera arituko dira Itziar Atienza, Ramon Agirre, Alberto Berzal, Joseba Apaolaza, Maria Urzelai, Ainara Ortega eta Amaia Irazabal.


90 txistulari auzoz auzo eta karrikaz karrika

Eskualdeko txistulariak ez ezik, Nafarroako bertze herrietatik eta Gipuzkoatik etorritako 90 bat musikari elkartu ziren martxoaren 20ko Txistulari Egunean. Bortzirietatik, Bera, Arantza, Lesaka eta, lehen aldiz, Etxalarkoak bildu ziren, baita Doneztebe eta Leitzakoak ere. Baina baziren Tafalla, Azkoien, Lizarra eta Agoitzetik hurbildutakoak ere, edota Hernani, Irun edo Pasai Donibanetik. Jose Mari Gainza eta Matias Irazoki Berako txistulari beteranoei omenaldia ere eskaini zitzaien, eurek izan baitziren txistua jotzeko ohitura eta hainbat dantza mantendu zituztenak.


Heriotzaren osteko bizitza

RIP taldea desagertu zenetik urteak igaro diren arren, haren itzala luzea da oraindik, taldearen ibilbidea jasotzen duen liburuak erakusten duen moduan.

Urteak dira RIP taldea desegin zela, baina haren itzala luzea da oraindik. Arrasateko (Gipuzkoa) taldearen omenezko kontzertu eta ekitaldiek ez dute etenik —azkena iazko urriaren 27an egindako jaialdia izan zen, Arrasateko gaztetxean—. Haren ibilbidea jasotzen duen liburu bat argitaratu da duela gutxi, Larga vida a RIP izenekoa, eta, liburuarekin batera, disko bat ere plazaratu dute, non dozena pare bat taldek RIPen kantuen bertsioak egin dituzten.

Taldea 1979an hasi zen —hasieran, Doble Zero izena erabilita—, eta Gipuzkoa astindu zuen lehen punk olatu haren ordezkari petoa izan zen, Odio, Basura, Optalidon eta beste zenbaitekin batera. Geroago, RRV edo Euskal Rock Erradikalaren fenomenoak eztanda egin zuenean, RIPekoak leherketa haren epizentroan egon ziren. Mugimendu haren sorreratzat jo izan diren bi ekitaldietan parte hartu zuten: NATOren kontrako kontzertuan Tuteran (Nafarroa), 1983ko urrian; eta Egin Rock jaialdian Gasteizen, 1984ko urtarrilean. Halere, musikalki zein ideologikoki euren punk sustraiei eutsi zieten beti.

RIPen urrezko aroak 1989. urtera arte iraun zuen gutxi gorabehera, eta maketa bat, mini LP bat —Eskorbutorekin batera— eta No te muevas izeneko LPa utzi zituen. Hurrengo hamarkadan ere kontzertu batzuk egin zituzten, eta zuzeneko disko bat grabatu ere grabatu zuten, baina zenbait taldekideren heriotzak akabera jarri zioten taldearen bideari —Eduardo Mancebo Portu baxu jotzailea 1997an zendu zen; Karlos Agirreurreta Mahoma abeslaria, 2003an; eta Jul Bolinaga gitarra jotzailea, 2014an—.

Fanzinetik liburura

Judit Uriach eta Fernando Alonso dira RIPi buruzko liburua apailatu dutenak. Bi-biek Silencio toxico fanzinea egiten dute; 2008an hasi ziren agerkaria plazaratzen, katalanez eta gaztelaniaz idatzia dago, eta orain arte zortzi zenbaki argitaratu dituzte. Liburuak ere fanzinean du jatorria: «Txerra [Bolinaga, taldeko bateria jotzailea] lehenagotik ezagutzen genuen, fanzinerako elkarrizketatu genuelako», esan du Uriachek. «Julen heriotza dela-eta omenaldia egin ziotenean, eta No te muevas diskoaren 30. urteurrenaren harira, zerbait berezia egitea bururatu zitzaigun, baina hasierako asmoa fanzine bat egitea zen».

Pare bat urte eman zituzten elkarrizketak egiten eta informazioa biltzen, eta laster ikusi zuten emaitzak fanzinearen formatua gaindituko zuela. «Proiektua handitzen ari zela ikusita, zorabio apur bat sentitu genuen», azaldu du Alonsok, «baina, azken finean, hau lan kolektibo bat izan da. Guk biltze lana egin dugu, baina hor agertzen direnak RIP gertutik ezagutu zuten lagunen iritzi eta bizipenak dira».

Lehenago ere egon dira RIPen historia jasotzeko saialdiak, esaterako, Goiena komunikazio taldeak eta Gaztelupeko Hotsak diskoetxeak 2005ean plazaratutako RIP: Punkaren 25 urteko historia bizia izeneko DVDa. Baina bitxia da ikustea historia hori paperean jasotzeko ahalegina Kataluniatik iritsi dela, eta adinagatik hura bertatik bertara ezagutu ahal izateko gazteegiak diren bi lagunen partetik. «Geuk ere zalantza asko izan ditugu horren gainean», esan du Alonsok. «Geure buruari esaten genion agian beste batzuek egin behar zutela lan hori. Baina Txerrak berak eta RIPen inguruko jende askok bultzatu gintuzten egitera, emaitza gustatzen ari zitzaielako».

Liburuaren egileak RIPen zaleak izan dira beti. «Hori ez dugu ezkutatzeko, ez dugulako ezkutatzekorik ezer», esan du Alonsok. «Oso gazteak ginenetik, RIP beti izan da erreferentzia bat guretzat; asko gustatzen zitzaigun, eta sekulako taldea iruditzen zitzaigun». Idoloez berba egitea gogoko ez badute ere, onartzen dute taldea miretsi egiten zutela eta apur bat mitifikaturik ere bazutela. «Horregatik, guretzat izugarria izan da ikustea, haien hurbilekoen testigantzen bidez, geure moduko lagun arruntak zirela, oso normalak, kalekoak eta umilak», erantsi du Uriachek.

Izan ere, umiltasuna da informazioa bilatzen egon diren bitartean gehien entzun duten hitza, haiek diotenez. RIP aitzindariak izan ziren Euskal Herrian punka ulertzeko modu bat eta soinu jakin bat garatzen: GBH eta Dischargeren arteko nahasketa moduko bat, bigarren belaunaldiko punk ingelesetik eta haiekin batera behin baino gehiagotan jo zuten hardcore talde europarretatik edaten zuena. Maximum Rockandroll fanzineak haien abesti bat Welcome to 1984 nazioarteko bilduman sartu zuenean, haien sona munduko hardcore eszena osora hedatu zen, baina taldekideek inoiz ez zieten garrantzirik eman halako kontuei.

RIPen inguruan duten iritzia belaunaldi oso bati buruzkoa ere bada Uriach eta Alonsoren kasuan. «Belaunaldi hark ez zuen alfonbra gorririk izan», dio Alonsok. «Oso egoera zaila egokitu zitzaien, drogak agertu zirelako eta testuinguru sozial eta politikoagatik. Baina, hala ere, jakin zuten sormenaren bidez horri aurre egiten, eta bakoitzaren ibilbidean, normala den bezala, gorabeherak dauden arren, oro har jende sortzaile eta aldi berean oso umila izan zen, barruan amorru handia zuena, baina egiten zuena egiten ondo pasatzen zuena».

Harrera ona

Lehen edizioan 2.000 ale argitaratu zituzten, eta egun gutxiren buruan denak saldu zituzten. Bide beretik doa 1.500 aleko bigarren edizioa, eta, batez ere, Euskal Herrian ari dira saltzen, RIPek oraindik pizten duen jakin-minaren erakusgarri: «Guk fanzinearen erreferentzia genuen», dio Alonsok, «eta gure hasierako asmoa zen antzeko kopuru bat argitaratzea, 500 bat ale edo. Baina Arrasateko jendeak esaten zigun ezetz, motz geldituko ginela eta askoz gehiago atera behar zirela, interesa bazegoelako. Zuzen zeuden».

Duela ia hamabost urte argitaratutako DVD haren izenburuan, RIPena punkaren «historia bizia» zela zioten lan hura prestatu zutenek. Orain kaleratutako liburuaren izenburuan ere «bizitza luzea» opa diote RIPi. Harrigarria da ikustea bere ibilbidean heriotzari buruzko hainbeste erreferentzia egin zituen taldea —izenetik hasita, eta kantuetan bereziki: Mundo muerto, Enamorado de la muerte...— zein bizirik dagoen zaleen gogoan. RIP taldearena heriotzaren osteko bizitzaren adibidea da, dudarik gabe.


24 urteko gizon bat atxilotu dute Gatikan (Bizkaia), marihuanaz beteriko motxila bat zeramalako


Lagunabarrean

Ilunabarra. Stendhalentzat, lanpararen argia piztera behartzen zaituen argiaren eta ilunpearen arteko instant nagi hori, bidenabarrean iritsia. Liparrak misterioa du. Baina baita indefinizioa ere: inguratzen zaituen errealitateak ez du isla jakinik, lausoa du existentzia.

Ez da gau, eguna ez da ahitu. Lanak bukatu berri, lagunak «Oiñatiko euskeria» hartu du eta lanpara piztu du. Orri pasa hasi da, denbora pasa dabil. Sostean, begiak kriskitinka iltzatu zaizkio lagunabarrean hitzean: lagunabarrean jantzi, bizi eta ibiltzea esaten omen zaio besteen moduan jantzi, bizi eta ibiltzeari. Ez nabarmentzeari alegia. Diskrezioan bizitzeari. «Lagunabarrean bizi izan da, lagunabarrean joan da». Lagunak Orotarikoa begiratu du: gente gisa definitzen du lagunabar. Edo vulgo. Izan daiteke masa ere. Jende artean beste lagun bat gehiago da lagunabarra.

Ilunabarra, bidenabarra, lagunabarra... Hiztegiko abaroan gordetako hitzabar diskretuak.


Zerbitzu Sozialen legea ez betetzearen ondorioak Arabako Foru Aldundiak bere gain har ditzan eskatu dute

Arabako Aldundiak ezarri duen trantsiziozko bi urteko luzapenaren aurrean osoko bilkurak EH Bilduren proposamena babestu zuen ostegunean.

Zerbitzu Sozialen legearen ez beteko ez balitz, Artziniegako udal osoko bilkurak eskatu dio Arabako Foru Aldundiari bere gain har ditzan ondorioak.

Izan ere, legea indarrean egon arren, Aldundiak berrantolaketa egiteko bi urteko luzapena ezarri die lurraldeko udalerriei. Horretarako, Diputatuen Kontseiluak udal akordioak egiteko eredu osatu zuen, baina horren ordez Artziniegako udalbatzak EH Bilduren proposamenaren alde egin du.

Bigarren proposamen horretan puntu bat gehitu dute: “Diputatuen Kontseiluak aldebakartasunez inposatu duen trantsiziozko epean sortutako edozein ondorio edo erantzukizuna salbuespen da udal hau”.

EH Bilduren ustez, zerbitzu sozialen mapa zehazteko orduan Arabako Aldundiak adierazi duen utzikeriaren ondorioa izan da eta, batez ere, nola gauzatu eta nola finantzatuko diren zehazteko orduan lurraldeko udalerriak babesik gabeko egoera larrian utzi ditu.

Gogoratu beharra dago abenduaren 26tik zerbitzu sozialak eskubide subjetiboa direla eta, hori dela medio, eskubideen urraketa emanez gero, herritarrek epaitegietara joateko aukera daukatela jadanik.

EH Bilduk gogoratu duenez, Arabako Foru Aldundiak instituzio arteko batzordean zerbitzu sozialen mapa uztailean onartu zuen, barne desadostasunak egon arren.


Bengoetxea VI.ak uko egin dio finalari

Uste baino okerrago du hatza, eta Mikel Urrutikoetxeak ordezkatuko du

Oinatz Bengoetxeak uko egin dio buruz buruko finalari. Bilbon pilotaleku proba egin du gaur, hautsitako hatza nola zegoen ikusteko, eta jokatzeko moduan ez dagoela ikusi du. "Ahal dudan guztia egin dut, baina proba txiki horretan ikusi dut ezin dudala jokatu. Erabaki zuzena da, ez bainago horrelako partida garrantzitsu bat jokatzeko moduan. Pilota ukitzearekin bakarrik mina sentizten dut".

Gauzak hala, Mikel Urrutikoetxeak ordekaztuko du, hilaren 28an, Aimar Olaizolaren aurka. Zaratamokoak. 3. postuan amaitu du txapelketa, eta arautegiaren arabera, finalistaren batek min hartuz gero, berari dagokio hura ordezkatzea.


0-10 urte bitarteko umeen gurasoentzako hitzaldia emango dute

Ondarroako Udalak antolatuta, guraso eskolen barruan hitzaldia emango dute gaur Etxelilan, 17:30etik 19:30era.0-10 urte bitarteko haurren gurasoei zuzenduta egongo da gaurko saioa. Mugek duten zentzua eta beharra aztertuko dituzte, eta azalpenak eman. Zein muga, noiz eta nola jarri azalduko dute, muga horiek betetzen ez dituen haurraren atzean zer dagoen hausnartzeaz gain.Nerea Mendizabal psikopedagogoa eta gizarte hezitzailea eta Ondarroako Udaleko Hezkidetza programako Urtxintxa Eskolako hezitzaileak izango dira eskola ematen. Aurten ere Ondarroako hezkidetza programak eta guraso eskolek bat egiten dute saio hauetan.


'BatZuk. Cuatro caras del euskera' dokumentala ETB2n eta eitb.eus-en

20. Korrikarako egindako ikus-entzunezkoak Maika Etxekopar, Dani Alvarez, Elena Caballero La Basu eta Ander Larunbe ditu protagonista.

ETB2k eta eitb.eus-ek BatZuk: Cuatro caras del euskera dokumentala eskainiko dute gaur gauean. AEK-k eta Hiru Damatxo Ideia Faktoriak 20. Korrikarentzat egindako ikus-entzunezko honek lau protagonista ditu, lau euskaldun berri: Maika, Dani, Elena eta Ander. Beste askoren artean, euskararekin harremana duten lau lagun dira, euskararen lau aurpegi.

Aurpegi ezagunak dira, euren lanbide, zaletasun edota gizarte konpromisoagatik: Maika Etxekopar antzerkilari, kantari eta musikari zuberotarra da; Dani Alvarez, EiTBko kazetaria, aspaldian Bilbon bizi den galiziarra; Elena Caballero, La Basu, Euskal Herriko emakumezko rap-musikarien ikur nagusia da; eta Ander Larunbe, erdi eskoziar erdi iruinsemea, ezaguna da Iruñeko hainbat eremutan egin duen lanagatik.

Euskal Herrian euskara eta hizkuntzak bizitzeko modu asko daude, pertsona bakoitzeko bat: elkarren oso antzekoak, batzuk; ia antagonikoak, beste batzuk. Horietako lau ezagutuko ditugu dokumental honetan, testuinguru ezberdinetan bizi diren lau herritarren bizitzetan sartuta. Euskaraz bizi den jendea, edo euskarara hurbildu dena, masa homogeneo izatetik urrun, kolore eta ñabardura askotako multzoa da, eta aniztasun horren argazki bat da dokumental hau.

Euskaldun izateko milaka modu daude, eta Maikak, Danik, Anderrek eta Elenak, euren hizkuntza-aberastasun eta kultura aniztasunetik, bat egiten dute euskararekin.

BatZuk. Cuatro caras del euskera dokumentala gaur gauean izango da ikusgai, 23:20an, ETB2n eta eitb.eus-en. Ondoren, EiTB Nahieran atarian ere egongo da ikusgai.


Kantabriako presidentea Orion

Kantabriako presidente Miguel Angel Revillak apirilean telebistan esan zuen Orion egon berria zela. "Alabarekin jatetxe batean izan nintzen bazkaltzen. Herriko jendea hurbildu zitzaidan, eta besarkatu. Gauzak asko aldatu dira; lehen, beste batean, hanka egin behar izan genuen Oriotik". Hori esan zuen, ETArena bukatu denetik gauzak zenbat aldatu diren eta euskaldunak zer jatorrak garen adierazteko.

Revillari gustatu egiten zaio bere ahotsa entzutea, eta hitz eta pitz jarduten da. 500 argazki egin omen zituen Orioko Itsaso jatetxean, jendearekin.

Denok dakigu 500 argazki esatea gehitxo dela; baina oriotarrok, gainera, badakigu Orion ez dagoela Itsaso jatetxerik. Adibide egokia da jakiteko entzundakoak, eta irakurritakoak ere, galbahe kritikotik pasatzea komeni dela beti.

Ez dira asko, kanpotik etorrita, munduari Orio eta oriotarren berri eman diotenak, baina batzuk bai, seguru asko Revilla baino fidagarriagoak. Antonio Zabala jesuitak Auspoako hiru liburutan eman zigun Orioko bertsolarien berri: Errikotxia, Gaztelu, Txanka, Saikola, Itxaspe… Ana Maria Etxaidek El castellano en el habla de Orio liburuan azaldu zigun 1950eko oriotarrek erdaraz nola hitz egiten zuten. Loli Erkizia, Elena Sierra eta Mari Carmen Urbizuk, 1970ean, Orio entre la ría y el mar liburuxka idatzi zuten: historia, jaiak, tradizioak… Historialariak ere izan ditugu: Marta Truchuelo eta Antxon Agirrek liburu bana idatzi zuten: Orio historian zehar 2003an Martak eta Orio oro hori 2011n Antxonek. Donostiako Untzi Museoaren Itsas Memoria aldizkariaren zortzi aleetan, Orioko itsas ondarearen berri (arrantzaleak, ontziolak…) eman dute hainbat adituk: Lourdes Odriozola, Xabier Alberdi, Jose Mari Unsain, Soko Romano…

Wilhelm Von Humboldt zientzialari erromantiko alemana ere izan zen Orion, 1801ean, eta hitz gutxi batzuk utzi zituen gure herriaz, 1801, Euskaldunen herrian barrena liburuan. Zioenez, Oriok 100 etxe inguru zituen, batzuk eder askoak, eliza, udaletxea eta frontoiaz gain. Etxeetako armarriak eta haietan tailatutako irudiak goraipatu zituen: arranoak, lehoiak, gizon basatiak...

Selma Huxley euskal balea-arrantzaleen ikertzaile kanadarrak hauxe zioen, 1993an, Goiko Kaleko etxe zahar batzuk botatzeak eragin zion mina adierazteko: "Orain 20 urte zirrara sentitu nuen Orioko etxe historiko gehienak zutik ikusita. Azken hiru urteotan hiru bota dituzte, XVI. mendeko itsas gizonenak: armarriak, leiho gotikoak, grabatuak (arpoilaria, txalupa eta balea)... Egungo oriotarrek zergatik ez dute zaintzen gune historikoa? ".

Literaturan ere badira Orioren aipamenak. Adibidez, Gabriel Celaya poeta hernaniarrak 1968an plazaratutako Canto en lo mío liburuko olerkia: "Orio sencillo y difícil, todo está por inventar. En tu playa he descubierto que el mar –¡amor!– es la mar". Kirol kazetari batek hauxe utzi zigun 1950 aldean: "Oriotarrek arraun ez, hegan egiten dute olatuen gainean, mirotzak dira (aguiluchos)".

Eusko Ikaskuntzak 1927an Mathilde Van Eys-en oroitzapenak eman zituen nazioarteko aldizkarian: Souvenirs d´un voyage dans le Pays Basque en 1866. XIX. mendeko hemengo bizimodua ezagutzeko argibide politak eskaintzen ditu. Bada bat Orioren aipamena egiten duena: "Zarauzko ostatutik paseo luze bat egin dugu Orioko mendiraino. Saltinbankiak ikusi ditugu. Euskaldun batek inoiz ezingo luke lanbide hori izan". Horixe gogorarazi zigun Andoni Egañak Berrian (2018-12-12). Van Eys andreak Revillaren antzeko txerpolari kanpotar bat topatu zuen nonbait egun hartan Orio aldean, hitz eta pitz hura ere.


Zea Mays taldea Galdakaon ikusteko sarrerak agortu dira

Zea Mays talde bilbotarrak kontzertua emango du ekainaren 3an, ostegunez, Galdakaoko Torrezabal Kultur Etxean. Kontzertua 19:00etan hasiko da, baina dagoeneko sarrera guztiak agortu dira.

‘Adore’ bi kantuko EP digital bat kaleratu berri du talde bilbotarrak, eta 2022an 25 urte beteko ditu.

Aiora Renteria: “Haurrek nire eskoletan musikarekin gozatzea gura dut. Solfeoa matematika hutsa da”


Azpeititik Eibarrera, mutilen futboletik nesken futbolera

Xuban Peña eta Josu Larrañaga Eibarko nesken lehenengo futbol taldean arituko dira datorren denboraldian, entrenatzaile eta prestatzaile fisiko lanetan, hurrenez hurren; Espainiako Bigarren Mailan jokatzen du Eibarrek. Unai Urbizu, berriz, klub bereko kadete mailako nesken taldearen gidari izango da. Peña eta Larrañaga Lagun Onak futbol taldean aritu dira hainbat urtez; Urbizu, berriz, Ikasberri futbol taldean. Uztarriaren galderei erantzun diete hiru azpeitiarrek.

Nola jaso zenuten Eibarren deia?

Xuban Peña: Ion Zabaleta koordinatzailearen deia jaso nuen eta sorpresa handia hartu nuen, ez nekielako bera Eibarrera zihoanik. Jada Lagun Onakekin hitz egiten hasia nintzen eta, alde horretatik, ezustekoa izan zen, zer pentsatua eman zidan.

Josu Larrañaga: Xubanek deitu zidan Eibarrera zihoala azaltzen, eta ea berarekin joango nintzen galdetu zidan. Lagun Onakekin hitz egiten hasia nintzen jada, baina Eibarreko notizia jaso eta ez nion buelta gehiegirik eman.

Unai Urbizu: Ni ere ezustean harrapatu ninduen deiak. "Erantzungo dizuet", esan nien, baina esaten ari zitzaizkidanari kasu handirik ez nion egin, harrituta nengoen.

Zalantzarik izan al duzue talde berri batera joateagatik?

U.U. : Hasieran, deitu zidaten momentuan, seguru nengoen ez nintzela joango. Baina gero buruari buelta batzuk eman nizkion eta aukera ona zela pentsatu nuen.

X.P. : Nik aldaketa bat nahi nuen eman karrera profesionalean. Lau urte eman ditut jubenilak entrenatzen eta talde hori alde batera lagatzeko momentua zela sentitzen nuen. Lagun Onakek beste aukera bat eskaini zidan, eta horrekin ari ginen lanean, nahiz eta lotu gabe egon. Eibarretik deitu zidatenean pentsatu egin behar nuela esan nien, baina barruak aukera hori ez galtzeko esaten zidan.

J.L. : Eibarretik deitzen dizutenean seguru esaten duzu joango zarela, aukera handia delako. Baina baietza eman arteko prozesua luzea izan denez, zalantzak izan nituen. Hala ere, Eibarretik deia jaso orduko hara joateko gogoa izan nuen.

Nesken taldeetara zoazte mutilen taldeak lagata. Zer suposatzen du horrek?

X.P. : Aldaketa. Nahiz eta nesken futbola bilakaera bat izaten ari den, mutilen futbola eta neskena oso desberdinak dira. Guk aldaketa horretara moldatu beharko dugu, gogotsu gaude, gainera.

Egon al zarete jokalariekin?

X.P. : Hainbat bilera izan ditugu Eibarreko koordinatzaileekin, eta jokalariekin banaka hitz egiteko aukera ere izan dugu. Informazioa pasatu eta lana nola egiten zuten azaldu ziguten. Guk ere gure lan estiloa azaldu genien, eta sentsazio onarekin gelditu gara.

Zer espero duzue denboraldi berriari begira?

J.L. : Talde nagusiaren helburua, berez, mailaz igotzea da, baina oso zaila izango da. Ligaxka bakoitzetik talde batek bakarrik jokatzen ditu play offak, eta espainiar estatu osotik bi talde bakarrik igotzen dira mailaz. Denboraldia nola hasten den ikusi beharko dugu, eta gero gerokoak.

U.U. : Hiru talde gara, eta gure helburua Xubanen eta Josuren taldeak egiten duen lanaren prozesuan sartzea da. Ahalik eta partida gehien irabaztea eta neskak gustora aritzea da garrantzitsua.

Josu eta Xuban, aurreko urtean batera eta aurten ere taldekide.

X.P. : Josuren lanerako estiloa, gogoa eta jakituria asko gustatzen zaizkit. Koordinatzaileak galdetu zidan ea prestatzaile fisikorik ezagutzen nuen, eta burura etorri zitzaidan lehenengo pertsona izan zen Josu. Poz ederra izan zen Eibarrera nirekin etorriko zela esan zidanean.

Mailaz igotzean prestaketa fisikoa ere aldatu egingo da, ezta?

J.L. : Aldaketa handia dago. Neskekin zein mutilekin aritu izan naiz urtetan, kirol desberdinetan, baina behin ere ez naiz nesken talde handi batean aritu. Nahiz eta prestaketa orokorra ez aldatu, jokalarien banakako prestaketa asko aldatuko da. Jokalari bakoitzaren ezaugarriak kontuan izan behar dira 22 pertsonako talde bat gidatzeko.

Noiz ekingo diozue denboraldi-aurreari?

X.P. : Abuztuaren 1ean hasiko gara denboraldi-aurrearekin. Denboraldia irailaren 3an hasiko da, eta denboraldiko lehenengo bi asteak ere denboraldi-aurre bezala egingo ditugu, sei astekoak izaten baitira.

U.U. : Abuztuaren 21ean ekingo diogu denboraldi-aurreari, irailaren 23an hasiko garelako denboraldiarekin.

Mailaz igotzea helburu. Apustu garrantzitsua al da?

X.P. : Ez nuen asko jarraitzen Eibarreko nesken taldea, baina bai apustua egin dutela. Koordinatzaileekin hizketan aritu gara, eta entrenamentuetan bakarrik sekulako aldea dago. Kamisetetan publizitatea jartzea lortu dute, eta sare sozialetan neskei indar handia ari da ematen Eibar. Esperientzia duen jendea sartu da nesken taldeetara, goi mailetan aritu den jendea, seriotasuna eman nahi diotela erakusten du horrek. Mailaz igotzea helburua bada ere, aldaketetatik abiatutako prozesua izango da, eta pixkanaka joan beharko dugu.

Orokorrean, nola ikusten duzue nesken futbola?

U.U. : Asko ari da hobetzen, teknikoki hobetu egin baita. Telebistan ere gero eta partida gehiago ematen dituzte, jendearen interesa pizten ari da.

J.L. : Gero eta indar gehiago hartzen ari da, horren adibide da Alavesek eta Osasunak nesken taldeak atera dituztela. Klub asko ari dira nesken talde berriak ateratzen, edo lehenagotik zeuden taldeak indartzen. Babesleak ere geroz eta gehiago daude.

Hirurok maila profesional zein pertsonalean elkar ezagutzea lagungarria dela uste al duzue?

U.U. : Eibarren pertsona ezagunak izatea lagungarria da. Zalantzak izanez gero Xubanengana eta Josurengana jotzea askoz errazagoa da.

J.L. : Uste dut hiruroi hazten lagunduko digula, kontaktuan egongo baikara une oro.


Nafarroako hirugarren mailako aizkora txapelketaren finalean ariko den boskotea erabaki da Iruñean

Abuztuaren 17an jokatuko dute finala Ezkurran

Uztailaren 11n, Nafarroako hirugarren mailako aizkora txapelketaren kanporaketa jokatu da Iruñeko Sanferminegtan jokatzen ari diren herri kirol saioen baitan. Segoviako El Espinar herriko Emilio Garcia izan da bizkorrena bi kanaerdikoak mozten (7:27). Berekin batera, Uharte Arakilgo Iker Gorriti (8:21), Beintza-Labaiengo Jacinto Etxekonanea (9:08), Uharte Arakilgo Jaime Gorriti (9:32) eta Anozko Eneko Pagola (9:58) ariko dira abuztuaren 17an Ezkurran jokatuko den finalean.

Iruritako Marc Duch (13:35), finaletik kanpo gelditu da.

Nafarroako kadete mailako arpana txapelketa ere jokatuko dute eta Baztango Basaburuako Iraitz Iturralde eta Jon Irigoien txapeldun orde izan dira, Andra Mariko Pello Altzelai eta Adur Lizarragarem ondotik.

Kimu mailako proba konbinatu erakustaldian Igantziko taldea nagusitu zaio Andra Mari, Berriozar eta Antsoain-i.

Falta diren txapelketa eta erakustaldiak

Uztailaren 12an, Kañamares anaiek erakustaldia eskainiko dute (zerratokia eta aitzurrarekin egurra moztea). Emakumezkoen aizkora erakustaldia bikoteka ere eskainiko dute: Maika Ariztegi (Ituren) eta Xanta Sousa (Lesaka), Itxaso Onsalo (Areso) eta Nerea Sorondo (Bera) eta Irati Astondoa (Zeanuri) eta Leire Astiazaran (Amasa) araiko dira. Bikote bakoitzak 45 ontzako lau enbor moztu beharko ditu. San Fermin Sokatira torneo mistoa 4x4 ere jokatuko dute Beti Gazte, Antsoain, Araxes eta Berriozar taldeek, 280 kilotan.

Uztailaren 13an, Nafarroako harrijasotze txapelketa jokatuko dute Leiako Josetxo Urrutiak eta Iruñeko Albaro Zugarrondok. Iñigo Goienetxe amaiurtarrak lasto altxatze erakustaldia eskainiko du eta Mikel Lasartek motozerra erakustaldia.

Uztailaren 14an, azkenik, Nafarroako gizonezkoen eta emakumezkoen txinga txapelketa erabakiko da. Arraiozko Daniel Saldias, Beunzako Mikel Eugi eta Berriozarko Oskar Aguas ariko dira gizasmeeetan eta Lesakako Xanta Sousa eta Iruñeko Estibaliz Gastearena eta Virginia Finol emakumezkoetan. Aizkoran erakustaldia eskainiko dute Donato Larretxeak eta Julen Kañamaresek eta harri-jasotzen Aimar Irigoienek.


Ez du iparra galdu

Kezkatuta daude, Eibarrek Lehen Mailan dagoenetik inoiz baino okerrago hasi baitu liga: lau partidatan puntu bakarra irabazi du. Emaitzak lagun izan ez arren, taldearen jokoa hobetuz doa.


Lezamako kintoak Athleticeko instalazioetan izan dira abesten

Santa Ageda bezpera da gaur eta, ohiturari eutsiz, herritarrak, elkarteak eta abesbatzak txokorik txoko ibiliko dira abesten. Lezamako kintoak, esaterako, Athleticeko instalazioetan izan dira abesten, mutilen lehen taldeak entrenamendua hasi baino lehen.


Maribel Salas eta Javier Merino aktoreen monologoak hartuko ditu barikuan Bermeok

Bermeoko Nestor Basterretxea aretoan egingo dute monologo saioa barikuan, 21:00etan hasita. Maribel Salasek No os lo vais a creer monologoa eskainiko du; hala, telebista munduaren ibilbidearen bere ikuspuntua emango du, eta, horretarako, bi musika emonaldiz ere baliatuko da. Javier Merinoren eskutik, aldiz, Dialogos con mi barriga saioaz gozatzeko aukera edukiko du herritarrak. Bere triparen harira, txikitako konfidentziak, argaltzeko metodoak, jatetxe zein arropa dendetan izandako esperientziak… eta beste hainbat kontatuko ditu;betiere, umorea uztartuz.

Salasen eta Merinoren saioez gozatu nahi duenak dagoeneko salgai ditu sarrerak Bermeoko Gizarte eta Kultura Etxean, Telekan edota www.kutxabank.es webgunean. Adinekoek, langabeek, ezinduek zein Gazte Txarteldunek %25eko deskontua izango dute leihatilan zein Gizarte eta Kultura Etxean erosten dutenek. Bermeoko Udalak jakitera eman duenez, sarrerak 6 eurotan dira salgai.


Greba eguna dute Frantzian, garraioan, osasungintzan eta hezkuntzan

Sindikatuek lanuzteak deitu dituzte lanpostuen murrizketak salatzeko.

Frantziako sindikatuek greba eguna deitu dute gaurko garraioan (hegazkin eta tren zerbitzuetan), ospitaleetan eta hezkuntzan, lanpostuen murrizketak salatzeko. Gainera, taxi-gidariek ere lanuzteak egingo dituzte gaur Uber bezalako zerbitzuek egiten dieten konpetentzia desleiala salatzeko.

Hegazkin konpainiek hegaldien % 20 bertan behera utzi dituzte, aire-kontrolatzaileen greba tarteko. Bertan behera gelditu diren hegaldi gehienak Frantzia eta Europa barruko hegaldiak izan dira.

Air France hegazkin konpainiako bozeramaile batek azaldu duenez, distantzia luzeko hegaldi "ia guztiak" bermatuta daude. Halaber, bozeramaileak zehaztu du distantzia motz eta ertaineko hegaldien % 80ri ere eutsi egingo dietela, nahiz eta litekeena den atzerapenak izatea.

Frantziako Abiazio Zibileko Zuzendaritzak aldez aurretik hegazkin konpainiarekin harremanetan jartzeko gomendatu die bidaiariei. Gainera, aireportuetara garaiz iristeko neurriak hartzeko ere aholkatu die; izan ere, taxi-gidariek ere lanuzteak egingo dituzte gaur UBER aplikazioak egiten dien lehia salatzeko.

Taxi gidarien protesten ondorioz, zirkulazio arazoak izan dira Parisen. Goizean goizetik, liskarrak izan dira zirkulazioa oztopatzen zuten eta gainerako gidarien artean; bereziki, Paris eta inguruetan.

Grebaren eragina Ipar Euskal Herrian

SNCF Frantziako tren konpainiak eta Biarritzeko aireportuak aldez aurretik tren eta hegazkinen zerbitzuen inguruko informazioa webgunean kontsultatzeko eskatu die.

Bestalde, CGTk Euskal Herriko elkargo bakarraren kontrako mezua emateko baliatuko du eguna.


Albaolak ateak zabalduko ditu Aste Santuan, ostegunetik igandera

Albaola Itsas Kultur Faktoriak ateak itxi zituen urtarrilaren 27an berrirekitzeko data zehatzik gabe, hainbat faktorek eragindako egoera latzari aurre egin ahal izateko -neguko eguraldia, Ondartxo bidearen itxiera eta orduko udalerriko egoera epidemiologikoa, nagusiki-.

Ixte hori iragarri zutenetik lehen aldiz irekiko dizkiete ateak bisitariei Aste Santuan, ostegunetik igandera zehazki, -apirilaren 1etik 4ra arte-. Bisitaldiak goizez soilik egin ahal izango dira, betiere aurretiko erreserba eginez eta gehienez 31 laguneko taldeetan. Horretarako, webgunean eskura dezakete interesdunek harremanetan jartzeko informazio guztia.

Albaolako Komunikazio arduradun den Enara Novillok adierazi du lehen irekiera horrek hasiera izatea duela asmo, faktoriak berriro ere ohiko martxa har dezan. Ildo horretan, apirilean zehar larunbat goizetan zabalik egongo da gunea bisitarientzat, eta maiatzean hitzordu horiek gehiagotzea aurreikusi dute, jasotako erantzunaren baitan, betiere.


Gaurtik aurrera maskara derrigorrez erabili beharko da Hego Euskal Herrian

Bi metroko distantzia gorde ezin daitekeen leku publikoetan ezinbestekoa izango da, alarma egoerak iraun bitartean. Neurriak maskaren erabilerari buruzko zalantzak sortu ditu


Lauren Bacall aktorea hil da, 89 urterekin

1944an grabatu zuen bere lehen filma, 'To Have and Have Not', Humphrey Bogartekin batera. Burutik beherako baten ondorioz hil da, etxean.

1924ko irailean New Yorken jaioa zen Lauren Bacall, eta bizi erdia baino gehiago eman du aktore gisara lanean. Zineman baino gusturago aritzen zen antzokietan, ordea, eta horren froga, bi Tony sari irabazi zituela Applause eta The Woman of the Year lanengatik.

Azken urteetan, gonbidatu berezi gisa ere agertu izan zen hainbat filmetan. Besteak beste, Roman Polanskyren Rosemary's Baby-n eta By Myself-en. Azken horregatik, National Book Award saria eman zioten.

Erretiratu ostean, omenaldi ugari egin zizkioten, haietako bat Donostiako Zinemaldian, 1982an; ohorezko Oscarra irabazi zuen 2009an. Hura jaso zuenean, honela esan zuen: "Ezin dut sinetsi. Azkenean, gizon bat! ".

Bacallek 89 urterekin hil da, burutik beherako baten ondorioz.


Mikel Galdos: "Presio eza lagun izan dut Espainiako txapelketa irabazteko"

"Lehiatzera beti, baina hamar urtetan jokatuta eta sekula irabazi gabe, postu on bat egiteko esperantzarekin joan nintzen. Ez nuen irabaztea espero". Hitz horiekin azaldu du Mikel Galdos golf jokalari aretxabaletarrak bere ibilbideko lorpen handiena, asteburuan zehar PGAk antolatutako Espainiako txapelketa irabaztea.

Golf jokalari aretxabaletarra ez zen faborito moduan joan Santa Marinako (Kantabria) golf klubean asteburuan jokatu den Espainiako txapelketara: "Presio ezan lagun izan dudala esango nuke". Urtean Espainia mailako bi txapelketa antolatzen dira: federazioak antolatzen duena eta PGArena (Golf jokalari profesionalen elkartea). Azken hori irabazi du Galdosek. Hiru egunetako txapelketa izan dira, 18 zulo egunean. Hasieratik jarri zen buruan: "Lehen egunetik lau behera egin nuen eta lehenengo postuan sailkatu nintzen. Ez nintzen hortik jaitsi txapelketa bukatu arte".

Amari eskainia

Espainiako txapeldun izateaz gain, bitxikeria polita ere eman zen txapelketan zehar: "Txapelketako azken eguna amaren eguna zen eta goizean zoriondu nuen. Eskatu zidan txapelketa bera oparitzeko eta bere nahia betetzea lortu nuen. Saria eman zidatenean esan nuen eta badirudi jendeari gustatu zaiola".

Hamar urte profesionaletan

Atzera eginda, gogora ekarri behar da golf jokalari aretxabaletarrak hamar urte daramatzala profesional mailan. Golfaz maiteminduta dago 7 edo 8 urte zituenetik eta asteburu honetakoa izan da bere ibilbideko lorpen handiena: "Lehen aldia da irabazten dudana. Golfa joko zaila da, irabazteko oso erregularra izan behar zara".


San Joan, emozio iturri

Atzo lehertu ziren San Joan jaiak, Ozenki abesbatzako kideen poz eta ilusioarekin. Susto txiki bat ere izan zuen jaien hasierak, su txikia piztu baitzen udaletxeko teilatuan, berehala itzali zutena. Benetako sua, San Joan bezperakoa, gauean piztu zuten, txar guztiak uxatu, eta festetan gozatzeko dagoenari bidea egiteko.

SAN JOANETAN GAUR

09:00, Diana, Hernaniko Musika eta Txistulari Banden eskutik, Mendirik Mendi doinuaren airera.

11:00, Meza Nagusia, Parrokian.

11:30, Haurren danborrada. Santa Barbara eta Etxeberri elkarteak.

12:00, Hernaniko Txistulari Bandaren kontzertua, Plazan.

13:15, Hernaniko Musika Bandaren kontzertua, Plazan.

18:00, Dantza suelto txapelketa Kriskitiña dantza taldearen laguntzarekin, Gudarien Plazan.

18:00, Shakti Olaizolaren Baldin Bada ikuskizuna, Urbieta kalean.

19:00-24:00, Afari beganoak Urumea azpian. ?Askekintza.

19:30, Aerorrunba Jennyrekin Urbieta kalean. Amher elkartea.

19:30, Presoak kalera! manifestazioa eta ekitaldia, Gudarien Plazan.

20:00, Zulo. Sutu Jaiak.

Iluntzean, Chavela Bragas, Bilgune eta Askapena.

22:00, Rap gaua: Nathan vs Sax.Danel, DNG-702 North, Molotoff irratiaren eszenatokian.

22:30, Txamukos mariatxiak Urbieta kalean.

22:30, Rock kontzertua: Bloody Brotherhood, Hybrid Moon, eta Obliterate Swarm taldeak Tilosetan. Astintzen Musikatea.

23:15, Xalaparta txaranga.

23:30, Zezen suzkoak, Zinkoenean.

23:30, Rodeo eta Bake Faltsua. Sutu Jaiak.

00:00, Kalejira eta erromeria dultzaineroekin. Bukatzeko, Larrain dantza Plaza Berrin.


Zeintzuk dira Gorosti elkartearen helburuak?

Gorosti natur zientzien elkarteak zabaltzeko helburua du. Horretarako, liburu eta ikerketa lanen aurkezpenak, hitzaldiak, txangoak eta ikastaroak egiten dituzte. Horrez gain, ikerketa taldeak dituzte. Gaur egun, lau talde daude: mikologiaren, hegaztien, floraren eta espeleologiaren ingurukoak.


Eskoriatzako gaztelekua 'Instant1ean' lehiaketako txapeldun

Eskoriatzako gaztelekuak, gazteleku onenari saria irabazi du Instan1ean lehiaketan Sarean harrapaturik izeneko argazkiarekin.

Instant1ean hiritartasun digitala nerabeekin lantzeko kanpaina da, gazteengan teknologiaren erabilera sanoa izateko helburua duena. Hala, bailarako gaztelekuek parte hartu dute kanpainan, eta Eskoriatzara joan da sari nagusia.

Gipuzkoako Foru Aldundiko Gazteria Zuzendaritzak Instan1ean Instangrameko argazki eta bideo lehiaketan Eskoriatzako gaztelekuak jaso du, gazteleku onenaren saria.

Martxotik maiatzera bitartean eraman da aurrera kanpaina nerabeen artean teknologia berrien erabilera arduratsua sustatzeko kanpaina hain zuzen ere. Argazki rallyak, gurasoen hitzaldiak, argazkilaritza ikastaroak, nerabeentzako hitzaldiak eta gisa horretako hainbat ekintza antolatu dira egitasmoaren barruan.

Azkena Gipuzkoa mailako argazki eta bideo lehiaketa izan da. Norbanakoen argazki zein bideo onenak eta gazteleku onenak saritu dira. Eskoriatzako gaztelekua izan da argazki onenagatik saritua.

Sari banaketa, Tabakaleran

Ekainaren 10ean, lehiaketan sari-banaketako festa ospatuko da, arratsaldeko 17:00etan Tabakaleran.


Kilimak ez, zanpatekoak

Kopak nekez eskaintzen dio entrenatzaileari argi luzeak ipini, 120 minutuko plangintza prestatu eta exekutatzeko parada. Pablo Laso izena ez duen eta lepoa biratutakoan aulkian noiz deituko zain ia beste bi talde titular ez dituen entrenatzaileari, esan nahi da. Final-laurdenetako parekatzeetan Unicaja —Txus Vidorretaren Tenerife miragarriari kilimarik ere ez zion egin— eta Valentzia ekiditea arindua izan zen Baskoniarentzat. Joventutek neurririk eman ez, eta bizkor antzean etsiz gero, bederatzi piezen minutuak kalkulagailuarekin banatu ahal izango lituzke Velimir Perasovicek. Ez luke halakorik espero behar, ez du halakorik espero, eta ez du egiteko ohiturarik.

Euroligako handikietan nabarmendu ahal izateko konponbide zaileko gabeziak dituzte Nico Laprovittola eta Marko Todorovicek —defentsan txarrerako ez baldintzatzeko gaitasun atletikoa falta zaie—. Errusiatik erreskatatu, eta aurtengo Joventut bien eskuetan ipini du Carles Duranek. Jabetza bakoitza nondik bideratu nahi duen erabakitzeko askatasun osoa du argentinarrak. Laprori dozenaka blokeo zuzen ipintzeaz gain, azpialdean baloia jasotakoan argitasun osoz ari da Todorovic. Pibot klasikoaren lanabesak ditu, eta oinak saskira begira dituzten kideen hirukoak —batezbesteko handienekoak— bilatzen ere iaioa da. Zaintza likatsu eta zakarrak nahiko ditu bientzat Perasovicek. Alboko elkarrizketatuaren beso luzeak antolatzailea ernegatzeko baliatuta, batetik. Poirier eta Diopen zanpatekoekin Todorovic aspertuta, bestetik. Erasoko jabetzetako azken segundoetan Joventutek bilatu ohi zuen kanpoaldeko bigarren solistak, Shawn Dawsonek, sasoi osorako min hartu berri du. Duranen jokalari erdiek ez dakite zer den gisa honetako lehia bat jokatu eta irabaztea. Antzeman dadin lortuko ote du Baskoniak.


Tabako makinarik ere ez, beraz

Nafarroako Ostalaritza Elkarteak bere kideei eskatu die ostatuetan ez dezatela tabakorik saldu. Espainiako Gobernuaren "moral bikoitza" salatu du.

Espainiako Gobernuaren legearen ondorioz tabernetan eta jatetxeetan ezin denez erre, Nafarroako Ostalaritza Elkarteak bere kideei eskatu die ostatuetan ez dezatela tabakorik saldu eta erretira ditzatela makinak.

Gobernuak "moral bikoitza" duela salatu du elkarteak, "tabakoaren kontsumoa debekatu duelako, baina salmenta guneak zabaldu egin nahi dituelako zergak jasotzen segitzeko". Nafarroako ostalariek diote eurek "oso gutxi" irabazten dutela tabakoaren salmentatik.

Gainera, hainbat neurri hartu behar izaten dituztela gogoratu dute (makinaren kokapena, adintxikikoei ez saldu tabakorik...), eta ez dute halakorik bete nahi aurrerantzean. Tabakoaren salmentagatik komisio kostu batzuk izaten dituztela ere esan dute.


"Historia ikasteari utzi nion eta Arte Ederrak ikastea erabaki nuen"

IKER TXABI GAUNA (Amurrio, 1992) Arte Ederretako ikaslea da eta Artearen Hazia erakusketan ekarpena egin du zenbait artelan erakutsita.

Noiz erabaki zenuen Arte Ederrak ikastea?

Betidanik eduki dudan bokazioa izan da, baina ez zen nire lehenengo aukera izan. Txikitatik aritu naiz marrazkiak eta istorioak sortzen, sormen handia daukadala esan didate beti eta marraztea nuen ideia horiek guztiak plasmatzeko bidea, baina zaletasuna izango balitz bezala ikusten nuen.

Historia nuen gogokoago eta hori ikasten hasi nintzen. Dena den, bigarren urtean Historia ikasteari utzi nion eta nire bigarren aukera eta betiko zaletasuna, Arte Ederrak, ikastea erabaki nuen.

Arte Ederretan lizentziatu ostean zer egoeratan topatu zinen?

Orain Arteko Gradua bukatu dudala masterren bat egiteko asmoa daukat, beraz ez naiz lana bilatzeaz gehiegi arduratu, egia esan.

Behin masterra eginda lana bilatzeko pausoak emango ditut, baina oraingoz nire helburua da ikasketak bukatzea

Zaila da arte munduaz bizitzea?

Nik kanpotik daukadan ikuspuntuaren aldetik, Artearen munduaz bizitzea gogorra dela uste dut.

"Azken finean, arte joerak edo mugimenduak aldatuz doaz denbora pasa ahala eta horien harira bere burua egokitu behar duen artista izan behar duzula uste dut honen parte izateko; horrek lan asko suposatzen du".

Egia da herri mailan eta, adibidez, erraztasun gehiago izan ditzakezula erakusketa bat egiteko, baina maila igotzen den heinean zuk zeure perspektiba ere aldatu behar duzu.

Dena den, hori artista bakoitzaren pentsaeraren araberakoa da.

Orokorrean Arte Gradua ikasten duten ikasleentzako irtenbide profesionalik dagoela esango zenuke?

Nik baietz esango nuke, irakaskuntzaren arloan bereziki, plastika edo arte historiako irakaslea izateko.

Hala ere, egindako espezialitatea faktore garrantzitsua da irtenbide profesionala bilatzerako orduan, beraz ziur-ziur ezin zaitezke egon.

Zer iritzi duzu "Artearen hazia" erakusketaren egitasmoaren inguruan?

Oso ekimen interesgarria eta polita iruditzen zait hemen herrian gauden artistak biltzeko aitzakia delako.

Batez ere, antolatzaileek aipatu zuten bezala, hemen herrian eta ikastola berean ikasi dugun artista guztiok elkar ezagutzeko, zeren eta artean aritzen da uste ez zenuen jendea, edota ezagutzen ez duzun jendearekin batera lan egiteko aukera ona da.

Gainera, herrian zer edo zer desberdina den zerbait da eta artea batzuetan garrantzi gutxiko zer edo zer dirudien hori jorratzeko bidea da.

Artearen munduan gutxi daramagunok aspaldi daramatenekin lan egitea eta horrela herrira gure buruak ezagutarazteko aukera bikaina da, bereziki orain ikastolan aritzen diren eta artean hasi berri diren ikasleentzat".

Espero dut erakusketa primeran ateratzea eta urtero egiten den ekimena bihurtzea artista gehiagok ere erakusteko aukera izan dezaten.


Lukene Lizaso: "Banderen lehian egonda, ikuskizunaren parte izan nahi dugu"

Orioko emakumezkoen txalupak bigarren postua lortu zuen atzo, Mutrikun jokatu zen Gipuzkoako traineru txapelketan. Estropada ederra egin ostean, San Juan 1,6 segundoko aldearekin gailendu zitzaien. Atzokoaz lau hitz egin ditugu Lukene Lizaso estropalariarekin.

Ze itsasorekin jokatu zenuten atzoko estropada?

Estropadan beroketan baino itsaso hobea izan genuen; hala ere, mugitu xamarra tokatu zen atzokoan.

Ozta-ozta gailendu zitzaizuen San Juan. Iazko denboraldiarekin alderatuz, azkarrago zabiltzate aurten.

Bai, hobekuntza nabaritu dugu. Arraunketa estilo jakin bat barneratzeko lanean aritu gara, eta hori bere fruituak ematen ari da.

San Juani hortzak erakusteko gaitasuna duzuela erakutsi duzue denboraldi hasieratik.

Beraiei irabazteko gogoa daukagu. Gauzak ondo egiten ari gara, eta oraindik badugu hobetzkeo tartea. Lehen aipatu bezala, arraunketa da giltza. Ondo arraun eginez lortuko dugu daukagun potentziala erakustea.

(...)

Aurtengo denboraldia motzagoa egingo zaigula iruditzen zait, baina oraindik iraila urruti dago. Gauzak ondo doazenean, azkarrago pasatzen da denbora. Banderen lehian egonda, ikuskizunaren parte izan nahi dugu. Bigarren postuari eutsi nahi diogu, eta estropadetan San Juanengandik gertuago ibili. Ea hobetzeko dugun tarte horri zukua atera eta banderaren bat ekartzea lortzen dugun.


Azken bilerak, Udaletxean eta Arrobitxulon

EH Bildu bilerak egiten ari da auzoz auzo, 2016ko Udal Aurrekontuei begira. Datorren astean izango dira azken bi bilerak. Astelehenean, udaletxeko pleno aretoan jarri dute hitzordua, Goiko plazako bizilagunentzat (19:00). Asteartean, berriz, Arrobitxulon elkartuko dira, Arrobitxulo eta Urumea Berriko bizilagunekin (19:00).


Chris Ruest Bandaren kontzertua bihar Plazape tabernan

KULTURA // Bihar, 20:00etan hasita, Chris Ruest Bandaren kontzertua izango da Loinazko San Martin plaza azpiko Plazape tabernan. Bluesa eta rock&rolla egiten du Chris Ruestek, Abdel Bopek, Andy Martinek, Vinz Polletvilard eta Iker Pirisek osatutako taldeak.


Antxeta, Donostialdean hegan

Irratiak programazio egokitua eskainiko du asteartetik aurrera Donostiako eta inguruko zortzi herritan

Hendaiako (Lapurdi) estudiotik Donostiara eta inguruko zortzi herritara emititzen hasi zen Antxeta irratia maiatzean, FMko 105.8 frekuentzian, lizentzia lortu ostean. Lehen hilabeteetan, Bidaso aldean entzuten den emisio bera izan da herri horietan, baina datorren asteartetik aurrera programazio egokitua emitituko du. Antxeta irratiko koordinatzaile Aitziber Zapirainek azaldu duenez, saiatuko dira Ipar Euskal Herriko informazio zuzena eskualde horietara eramaten. «Elkarlanean ari gara Euskal Irratiekin, Arrosa sarearekin eta Radiokulturarekin, eta horien irratsaioak emitituko ditugu. Elkarlan horren araberako programazioa eskainiko dugu asteartetik aurrera», iragarri du Zapirainek. Saioen artean Arrosa sareko Zebrabidea magazina ere izango da ?Nekane Zinkunegik aurkezten du Donostiatik, astegunetan, 16:00etatik 18:00etara?.

Antxetaren programazio egokitua Gipuzkoako honako herri hauetan entzun ahalko da ?Donostiaz gain? : Hernani, Usurbil, Lasarte-Oria, Urnieta, Lezo, Errenteria, Pasaia eta Oiartzun.

Donostia inguruan Antxetak ez du egoitza propiorik, oraingoz. «Ez gara horretara iritsi, baina ez dugu baztertzen. Errealitatearen eta beharren arabera ikusiko dugu etorkizunean zer egin», adierazi du irrati libreko koordinatzaileak.

Proiektuaren «zabalpena» egingo du Antxetak datozen asteetan Donostian, Buruntzaldean eta Oiartzualdean.

Nafarroan, Bera inguruan ere entzuten da Antxeta irratia. «Xorroxin irratiarekin elkarlanean aritzen gara, eta egunero Berako informazioa eskaintzen dugu. Antxetatik Berara irratsaioa ere egiten dugu», azaldu du Zapirainek. Beran, 2013an lortu zuen irrati lizentzia Antxetak.

Zapirainek uste du gobernuen lehiaketetan beste enpresa batzuekin lehian aritu beharrean irrati libreak legez onartu beharko liratekeela: «Kontuan izan behar da Arrosa sareko irrati gehienek ez dutela lizentziarik, eta modu irregular batean ari direla emititzen, segurtasunik gabe».

Bestalde, Frantziako irrati komunitarioen biltzarra egingo dute datorren astean Miarritzen (Lapurdi). Azken egunerako, ostiralean, Antxetak, Mundubat elkarteak eta SNLR irrati libreen sindikatuak mahai inguru bat antolatu dute Donostian. Herri komunikabideak hizkuntza minorizatuak biziberritzeko tresna al dira? izenburupean, San Telmo museoan egingo dute. Solaskideak honako hauek izango dira: Franck La Rue Unescoko komunikazio zuzendaria, Damian Loreti abokatua, Emmanuel Boutterin Amarc elkarteko presidentea eta Maite Ubiria kazetaria.


Ertzaintzaren aholkuak lapurretak direla eta

Azken hilabeteotan lapurretak izan dira Zumaiako eta Zarauzko hainbat etxebizitzatan. Ertzaintzak informazio kanpaina bat jarri du martxan, herritarrek babes neurriak har ditzaten.

Lapurreta gehienak martxoan eta apirilean gertatu ziren eta, Ertzaintzak dioenez, dagoeneko asko murriztu dira. Hala ere, lapurrek erabilitako sistemak aztertu ondoren, eskualdean informazio kanpaina bat egitea erabaki du Ertzaintzak. Oinarrizko babes neurriak azaltzen dituen kartel bana jarriko dute etxe atari bakoitzean. Albiste honetan bertan daukazue Ertzaintzak banatuko duen informazioa.


Eneko Bidegainek 'Lehen Mundu Gerra Eskualduna astekarian' liburua aurkeztu du

Duela mende bat, Ipar Euskal Herrian ondorio "ikaragarriak" izan zituen Lehen Mundu Gerran (1914-1918), 'Eskualduna' astekariak zein eragin izan zuen ikertzea izan du helburu; hots, euskaldunek Lehen Mundu Gerran parte hartzeari begira, zein izan zen astekariaren jarrera. Mondragon Unibertsitateko irakasleak goizean aurkeztu du liburua, Euskaltzaindiaren egoitzan. Liburua Akademiaren Iker bildumaren 30. zenbakia da, eta unibertsitatearen eta Akademiaren arteko hitzarmenari esker argitaratu da.

Milaka euskaldun joan ziren gerrara, eta 6.000 inguru hil ziren. Giza hondamendiaz gain, ondorio politikoak ere izan zituen, gerra hura izan baitzen Frantziako nazio eraikuntzaren "funtsezko fasea". Eskualduna Ipar Euskal Herriko aldizkari eta egunkarien artean zabalduena zen orduan; gerra garaian, 7.000 ale baino gehiago saltzen zituen.

Bada, Eskualduna astekariak gertakari hari buruz idatzi zituen artikulu nagusien edukien azterketa egin zuen Eneko Bidegainek 2012an aurkeztutako doktore tesian, eta tesi haren bertsio ukitua eta laburtua da liburua.

Tesiaren hipotesi nagusia izan zen astekariak, gerraren harira, parte hartu zuela Ipar Euskal Herriko gizartea "frantsesteko prozesuan". Zergatik parte hartu zuen, nola, eta zertarako planteatu zuen Bidegainek eta, astekaria ez ezik, testuinguru politiko eta diplomatikoa ere ikertu zuen.

Ikerketa lan horrek esplikatzen du Ipar Euskal Herrian, Frantziaren esku zeuden beste hainbat lekutan bezala, "aberri txikiaren eta aberri handiaren" kontzeptua errotu zutela, eta jendea "prestatu" zutela, "bai fisikoki, bai psikologikoki, noizbait Alemaniaren kontrako gerra egiteko eta irabazteko". Gerraren kontakizun laburra egin du Bidegainek eta, horrekin batera, indar berezia egin du gerra hark Euskal Herrian nolako eragina izan zuen kontatzeko, baita Euskal Herrian nola bizi izan zen azaltzeko ere.

Gizartea "frantsesteko prozesuan"

Ikerketaren ondorio nagusia da Eskualduna-k parte hartu zuela Ipar Euskal Herriko gizartearen "frantsestean". Egileak hainbat arrazoi aipatzen ditu: "Batetik, Frantziako eztabaida politikoaren baitan sortu zelako; bigarrenik, Ipar Euskal Herrian euskal abertzaletasunik ez zelako garatu XIX. mende bukaeran, eta, alderantziz frantses nazioaren errotze politika handia bizi izan zuelako; hirugarrenik, giro horretan, gerra lehertu zenean, Frantziako eztabaida politikoak izoztu eta batasun sakratua egin zelako; eta azkenik, informazioa lortzeko mugak eta zabaltzeko askatasun murrizketak gertatu zirelako".

Eneko Bidegainen hitzetan, "Eskualduna gerlaren logikan sartu zen Frantziaren alde, gerlaren erantzukizun guztia Alemaniaren gain ezarriz eta Frantziak irabaziko zuelako segurtamena beti azpimarratuz". "Ororen gainetik, Eskualduna-k frantses jarrera abertzalea erakutsi zuen eta, haren arabera, euskaldun izatea, fededun izatea eta frantses izatea nortasun beraren ezaugarriak ziren", Bidegainek dioenez. Eta ildo horretatik, ondorioztatu du "gerlan zehar Frantziaren alde etengabe zabaldu zuen mezuarekin, Eskualduna-k Ipar Euskal Herriko euskaldunak frantses sentiarazten parte hartu" zuela.

Eneko Bidegain

Eneko Bidegain (Baiona, 1975) Mondragon Unibertsitateko irakaslea da Ikus-entzunezko komunikazioko graduan, eta Hezikom ikerketa taldeko kide.

Idazlea da –Anbroxio eta Mahatsaren Begia eleberriak, eta Iparretarrak, erakunde politiko armatu baten historia eta Gerla Handia, muga sakona saioak idatzi ditu, besteak beste–; bertsolari txapelketetako epaile lanak betetzen ditu; eta kazetari lanetan ere ibilia da.

Berarekin batera, aurkezpen ekitaldian izan dira: Andres Urrutia, euskaltzainburua; Iosu Zabala, Mondragon Unibertsitateko errektorea; eta Josu Chueca, tesiaren zuzendaria.


Donostiako Banderaren bigarren jardunaldia, igandean, zuzenean

Horrez gain, pilota, errugbi eta herri kirol emanaldiak osatuko dituzte.

Donostiako Banderaren bigarren jardunaldia izango dugu igandeko kirol hitzordu nagusia. 10:45ean hasiko da zuzeneko emanaldia ETB-1en eta eitb.com-en, Mikel Olazabalek gidatuta. Ohi denez, Ibon Gaztañazpi aditua izango du lagun; Sara Gandarak eta Xabier Anduezak giroaren berri emango dute eta protagonistak elkarrizketatuko dituzte.

'Gaur Egun' eta 'Teleberri' albistegiek estropaden berri emango dute bere bi edizioetan, eta iluntzeko 20:00etan, talde irabazleari bere herrian egingo zaion harrera ere zuzenean jarraituko ahal izango da telebistan eta interneten.

Pilota, errugbia eta herri kirolak

Ohi denez, arratsaldeko bostetan pilotari eskainitako tartea zabalduko dute, 'ETB Kantxa'. Lezamako jaialdia izango da ikusgai oraingoan, ETB-1en eta eitb.com-en. Lehen partidan, Olazabal-Ladis Galartza eta Mendizabal III-Cecilio izango dira nor baino nor gehiago; ondoren, Idoate eta Barriolak Jaunarena eta Zubietaren aurka neurtuko dituzte indarrak. Xabier Euzkitze, Oier Zearra eta Elena Azpeitia izango dira berriemaile.

13:00etan, ETBKn, zuzeneko beste emanaldi bat osatuko dute, errugbiko Superkopako finala, Quesos Entrepinares-Ordizia, Jon Ander Gorospe eta Iñaki Laskurainen eskutik.

Azkenik, 15:30ean, ETB-1en, herri kirolak izango dira protagonista. Bezperan Getxon jokatutako Zazpi Herrialdeen Arteko Txapelketaren berri emango du Koldo Aldalurrek.


Hiru gizon arma zuriz zaurituta, Bilbon izandako liskar batean

Segurtasun Sailak jakitera eman duenez, Matiko kaleko taberna batean hasi zen liskarra. Hiru gizonezkoak Basurtuko Ospitalera eraman zituzten.

Hiru gizonezko arma zuriz zauritu ziren atzo, Bilbon, Matiko kalean izandako liskar batean. Ertzaintzak ikerketa abiatu du gertatutakoa argitzeko. Taberna baten barruan hasi ziren eztabaidan, 20:00ak aldera, eta kalean jarraitu zuten.

Hiru gizonezkoak Basurtuko Ospitalera eraman zituzten.

Oraingoz, Ertzaintzak ez du inor atxilotu, gertatutakoarekin lotuta.


Transplanteak, jaberik gabe

Espainiak debekatu egin ditu pertsona jakin bati hezur-muina emateko kanpainak; elkarteak ez daude ados.


EAEko eta Nafarroako 700 Lan Batzordek atxikimendua eman diote grebari

Sindikatu abertzaleek ohar batean azaldu dutenez, greba deialdia gauzatu zutenetik, hainbat bilera egin dituzte lantokietan eta enpresetan.

Euskal Autonomia Erkidegoko eta Nafarroako 700 Lan Batzordek urtarrilak 27an deitutako grebari atxikimendua eman diote, sindikatu deitzaileek (ELA, LAB, STEE-EILAS, EHNE eta HIRU) jakinarazi dutenez.

Ohar batean azaldu dutenez, greba deialdia gauzatu zutenetik, hainbat bilera egin dituzte lantokietan eta enpresetan.

Bilera hauetan, "argi geratu da gehiengo sindikalak aurkeztutako alternatiben balioa eta egunerokotasuna, bereziki pentsio erreforma honek langileen eskubideak bortizki erasotzen duen unean", sindikatuek esan dutenez.

Urtarrilaren 21 arte egin dituzten bileretan bildutako datuen arabera, 700 Lan Batzordek "atxikimendua erakutsi dute grebarekin".

Sindikatuek industria, zerbitzuak eta administrazio publikoetako sektoreetako empresa batzuk aipatu dituzte.

Erkidego Autonomoko Irakaskuntza Publikoari dagokionez, Pertsonalgo Batzordeak beren atxikimendua eman diote grebari eta baita ere EHUkoak.

Toki eta Foru Administrazioan, Enpresa eta Pertsonal Batzordeen atxikipenak Aldundietan eta udaletxe "handienetan ere" nabarmendu dituzte.

Era berean, Enpresa eta Pertsonalgoaren Batzordeak eta Sindikal Sailek lantoki ugarietan bat egin dute grebaren deialdiarekin: Osakidetza, Osasunbidea eta Administrazio Orokorra Erkidego Autonomoan eta Nukleo Admnistrazioa Nafarroan, eta Justizian.

Gizarte zerbitzutan aritzen diren enpresetan "oso ugariak dira grebaren alde jasotako atxikipenak eta babesak", sindikatuen arabera.